Тошкент шаҳар аҳолисига мурожаат! - Уч илдиз\nТошкент шаҳар аҳолисига мурожаат!\nby Тўлқин Эшбек · 04.07.2016\nБугун Тошкент шаҳар ҳокимлигида оммавий ахборот ходимлари учун брифинг ўтказилди.\nУнда ҳокимлик ахборот хизмати вакиллари ва журналистлар иштирок этдилар. Брифингда Тошкент шаҳар Маънавият ва маърифат кенгашининг Тошкент шаҳар аҳолисига мурожаати эълон қилинди.\nПойтахт аҳолисига мурожаат\n“Гўзал ва бетакроримсан, муқаддас Ватаним, жоним сенга фидо, Ўзбекистоним!” деган буюк байрамимиз бош ғояси ҳар биримизни фидойилик қилишга ундайди.\nЎзимиз яшаб турган мўтабар юртнинг қадрига етиш ҳар бир фуқаронинг муқаддас бурчи ҳисобланади. Она заминга муҳаббат эса уни обод қилиш билан намоён бўлади. “Обод жойда барака бўлади, унум бўлади”. Маҳалла ҳудудидаги тозаликни таъминлаш, санитария ҳолатини яхшилаш, боғлар яратиш, дам олиш майдончаларини ташкил этиш, “Тўйга тўёна билан” деганларидек, истиқлолимизнинг 25 йиллигига ўзимизнинг муносиб ҳиссамизни қўшайлик. Ҳар бир туманда 25 та кўчани ободонлаштириш ва 25 та болалар ўйингоҳини бунёд этиш бўйича олиб борилаётган ишларга ёрдам берайлик.\nКўпни кўрган, меҳнаткаш ва олийжаноб халқимизнинг мардлиги ва матонати эвазига эришилаётган юксак марра ва натижалар Ватанимизнинг обрўсини янада юксалтириб, кўпчилик мамлакатларни қойил қолдираётгани ва уларнинг ҳавасини уйғотаётганидан ғурурланамиз.\nМана шундай оламшумул ютуқларга ўз-ўзидан осонликча эришилгани йўқ. Ўз навбатида барчамиз “Ким эдигу бугун ким бўлдик? Эртага қандай марраларни эгаллашимиз керак” деган теран фикрни дилдан ҳис этишимиз лозим.\nИнсон учун она Ватандан азизроқ макон йўқ бу дунёда. Чунки Ер юзида Ўзбекистонимиз – яккаю ягона. Бундан чексиз фахрланамиз.\nПойтахтимизда мустақиллик байрами арафасида 50 ободонлик кунини эълон қилиб, ҳудудларни тоза-озода қилиш ва маҳаллаларимиз ободлигини таъминлаш инсоний бурчимиз.\nАна шундай хайрли ишларга ўз ҳиссамизни қўшайлик, пойтахтимизни бундан-да гўзал ва обод шаҳарга айлантирайлик.\nТОШКЕНТ ШАҲАР МАЪНАВИЯТ ВА МАЪРИФАТ КЕНГАШИ\nМурожаат ўқиб эшиттирилганидан сўнг барча ОАВ ходимларидан уни шаҳар аҳолисига етказиб бериш сўралди. Бу билан барча яқинлашиб келаётган байрамга ўз ҳиссасини қўшиши алоҳида таъкидланди.\nКитоб тақдимоти: Барқарор тараққиёт йўлида\nNext story Тошкентда турасизми? Қайд варағи қани?\nPrevious story Тошкент — тинчлик ва дўстлик нурларига кон шаҳар\nОлий Мажлис Сенати раиси сабоқлари\nЎзбек олимининг китоби хорижда чоп этилди\nДепутат ва ёшлар учрашуви\nТинч-осойишта ҳаёт қадри


Жанубий Урал ва ўзбек тадбиркорлари музокаралар ўтказди\n18:46 / 30.03.2017\n29 март куни Жанубий-Урал савдо-саноат палатасида ташриф доирасида жанубий ураллик ва ўзбекистонлик тадбиркорлар бизнес музокаралари бўлиб ўтди. Бу ҳақда Uzdaily.uz хабар бермоқда.\nНаманган вилояти бизнеси вакиллари билан учрашувда Жанубий Уралнинг фаолиятнинг турли соҳаларидаги 50 компанияси раҳбарлари ва мутахассислари иштирок этди.\nЖанубий-Урал савдо-саноат палатаси президенти Федор Дегтярев шундай деди: «Бугун форум доирасида ўтказилган бизнес музокаралар натижалари бўйича республикада бизнинг тракторларимизни йиғиш бўйича ишлаб чиқаришни очиш, Тошкент аэропорти учун радионавигация қурилмасини етказиб бериш масалалари кўриб чиқилди. Бундан ташқари, Челябинск вилоятининг олти корхонаси Ўзбекистон элчихонасининг энергетика соҳасидаги «яшил» технологияларни етказиб бериш мурожаатига жавоб қайтаришди».\nНаманган вилояти ҳокими Хайрулло Бозаровнинг таъкидлашича, Россия ва Ўзбекистон нафақат йирик корхоналар, балки кичик ва ўрта бизнес субъектлари иштирокидаги ҳамкорлик бўйича катта истиқболга эгалар.\nУнинг сўзларига кўра, Ўзбекистондан бўлган компаниялар жанубий ураллик тадбиркорлар билан ташқи савдо айланмасини ошириш, сармоялар жалб этиш, қўшма бизнес-лойиҳаларни амалга ошириш бўйича қалин алоқаларни йўлга қўйиш ниятида.\nҲоким Наманган вилоятининг сифатли тикув ва мева-сабзавот маҳсулотини ишлаб чиқариш бўйича имконияти ҳақида маълумот берди.\n«Албатта, тадбир икки томонлама тенг ҳуқуқлилик, ўзаро тушуниш ва ишонч принципларига асосланган муносабатларни мустаҳкамлашда муҳим ўрин тутади», - дея айтиб ўтди Хайрулло Бозаров.\nЎзбекистон тадбиркор Жанубий Урал


«МЮ» италиялик ёш футболчини кузатмоқда\nМанчестер ЮнайтедСандро ТоналиБрешия\n«Брешия» яримҳимоячиси Сандро Тонали «Манчестер Юнайтед» қизиқишлари доирасида турибди.\nGazzetta dello Sport нашрининг италиялик журналисти Николо Ширнинг хабар қилишича, «МЮ» скаути А Серия доирасида «Брешия» ва «Болонья» ўртасида кечган ўйинга тушган ва Тоналини кузатган. Журналистнинг қайд этишича, бу инглиз клуби вакили италиялик ёш иқтидорни трибунадан биринчи бор кузатиши эмас.\nТонали «Брешия» клуби тарбияланувчиси ҳисобланади ва у 2018 йилда асосий таркибда ўйнай бошлаган. 19 ёшли футболчи жорий мавсумда жамоасининг барча ўйинларида иштирок этмоқда.\nА Сериянинг 3-турида «Болонья»га қарши кечган ўйинда (3:4) Тонали бир голга пас берди ва 79-дақиқада алмаштирилди.\nАмалдаги шартномаси 2021 йилгача тузилган ҳавбек Италия ўсмирлар терма жамоасида 11 ўйинда майдонга тушган, у шунингдек 4 марта Италия ёшлар терма жамоаси сафида ўйин ўтказган. У Италиянинг асосий терма жамоасига ҳам чақирилган, Евро-2020 саралаши доирасида Арманистон (3:1) ва Финляндия (2:1) терма жамоаларига қарши ўйинларда Тонали заявкага киритилган, аммо майдонга тушмаган.\nТоналини ҳозирдан «янги Андреа Пирло» деб аташмоқда, Transfermarkt портали унинг трансфер қийматини 25 миллион еврога баҳолаган.


Ҳадис ўқиш тарийқаси — XOJA BUXORIY O'RTA MAXSUS BILIM YURTI\nИмом Бухорий раҳматуллоҳи алайҳ бу китобни шу тариқа ёзганларки, ҳар бир ҳадисни ёзишдан олдин ғусл қилиб икки ракат намоз ӯқирдилар ва истихора қилиб сӯнг ҳадис ёзардилар.\nАслини олганда биз ҳам ҳар ҳадисда икки ракат намоз ӯқиб дуо қилайлик. Лекин бу бизнинг тоқатимизда йӯқ. Агар қилмоқчи бӯлсак ҳам Имом Бухорий раҳимаҳуллоҳ қилгандай шижоатни қайердан ҳам олайлик. Унинг энг паст даражаси шуки, ҳеч бӯлмаса ҳар дарсдан олдин икки ракат намоз ӯқиб олайлик. Агар ҳар дарсда қилолмасак, ҳеч бӯлмаса ҳар куннинг бошида икки ракат намоз ӯқиб Аллоҳ таолодан дуо қилиб сӯрайлик: Эй Аллоҳим! Бу ҳадисларни ӯқишликга биз лойиқ эмасмиз, ҳадис аҳли эмасмиз. Сен бизга аҳлият, фаҳм ва амалнинг тавфиқини бергин. Сӯнг кӯринг, Иншоаллоҳ Аллоҳ таоло ӯз фазли карами билан ҳадиснинг анворларини ва баракотларини ато қилади.\nАллоҳ таолонинг қанчалик улуғ неъматидирки, инсоннинг тун-у куни деярли ҳама вақти ( ҳадис даврасидаги дарслар кечаси ҳам бӯлади ) икки олам сарвари саллаллоҳу алайҳи васалламнинг муборак зикрларида сарф бӯлса! Мажзуб ҳазратларининг таъбири билан айтганда:\nPrevious Руҳ озиғи, тан озиғи эмасми?\nNext Ҳадис дарсига ҳар доим ҳозирлик намунаси


Украина шарқида ғалаба байрами нишонланди\n12:02 / 09.05.2015 1634\nУкраинанинг шарқий вилоятларида Иккинчи Жаҳон урушида қозонилган ғалабанинг 70 йиллигига бағишланган бир қатор норасмий тадбирлар ўтказилди.\nМаълумки, Украина биринчи бор европача форматда кеча, 8 май куни Хотира ва ярашув кунини нишонлаган эди. Илгари 9 май куни нишонланган Ғалаба байрами бекор қилинган эди.\nШунга қарамай, шарқий вилоятларда аҳолининг ўзи шаҳарлар ва аҳолижойлар маҳаллий бошқарув органлари кўмагида бир қатор норасмий тадбирлар ташкил этди. Жумладан, Одесса шаҳрида номаълум денгизчи қабрига гул қўйиш маросими ўтказилди. Бундан ташқари, Қаҳрамонлар деворига уруш йиллари ҳалок бўлгани яқинда аниқланган яна 77 одессалик жангчининг номи ёзилди. Кечаси “Баҳорги Одесса” фестивалини ўтказиш режалаштирилган.\nЎз навбатида, Харьков шаҳар кенгаши маршал Жуков ҳайкали пойига ва Биродарлик қабрига гулчамбар қўйиш маросимини ўтказишни режалаштирмоқда.\nАйрим гуруҳлар ва ташкилотлар ушбу тадбирларнинг ўтказилишига қаршилик қилмоқда. Жумладан, Днепропетровск шаҳрида Ғалаба байрамининг нишонланишига тўсқинлик қилиш учун кўнгилли батальонлар маршини уюштириш кўзланган.


iPhone'га учинчи камера нимага керак? - Terabayt.Uz\niPhone'га учинчи камера нимага керак?\nApple саъй-ҳаракатлари эвазига 2017 йил ҳамда 2018 йилда тақдим қилинган аксарият смартфонлар учун қўш сенсорли бош камерага эга смартфон одатий тенденцияга айланди. Энди компания iPhone қурилмасининг бош камерасига учинчи модулни қўшишни режа қиляпти. Бундан асосий мақсад камера технологиясини такомиллаштириш.\n2016 йилда смартфон бош камерасига қўш объектив нега кераклигини ҳам ҳам тушунмаган эди. Apple ўшанда смартфонда "портрет фотосурат" функциясини татбиқ қилиш учун ҳам бу трендни бошлаган эди. Корпорация муҳандислари бу орқали орқа фони ғира-шира қилинган суратни энди камерафонда ҳам олиш мумкинлигини исбот қила олишди. Рақиблар эса тез орада бу технологияни ўзлаштириб олдилар. Энди "қўш кўз"ни Xiaomi компаниясининг арзон девайсларида ҳам учратиш мумкин.\nШу билан бирга, рақиблар тўхтаб қолишмади. LG иккинчи сенсорга иккинчи кенг бурчакли модулни ўрнатиб, кадрга кўпроқ манзарани акс эттириш чорасини кўрди. Huawei эса иккинчи модул сифатли оқ-қора суратлар олиши керак деб ҳисоблади. Google ўз ечимини таклиф қилди ва орқа фонни дастурий таъминот тизими ёрдамида хиралаштириш технологиясини жорий қилди.\nСўнгги йилларда смартфон камераси ундаги энг муҳим "кучли уч жиҳат" қаторига қўшилди. Ишлаб чиқарувчи ҳам буни яхши тушуниб, янгича камерафон технологиясини илгари суришга ҳаракат қилмоқда. Мисол учун, секинлаштирилган видео, 4К-видео, қўш объективли камера... Ва ниҳоят, "уч кўзли" смартфонларга навбат келди.\nҲозирча Huawei бу борада олдинда. Apple эса мазкур трендни ўзлаштиришга шошаётгани йўқ. Экспертларнинг фикрича, Apple жорий йил анъанавий, портрет ҳамда кенг бурчакли сурат оладиган iPhone тайёрлаши керак. Яъни, ундаги учинчи сенсор асосан кенг бурчакли суратлар олишда керак бўлади. Бундай смартфонни эса 2019 йилда кўриш имконига эга бўламиз.\n#iPhone камераси #айфон камера


«Ўзбекэнерго» қишлоқларда нега чироқ ўчирилишига расман...\n30.12.2017 11:30 0 1472\nФото: «Kashmir Observer»\nАввал хабар берганимиздек, 2017 йил 20 декабр куни Қирғизистондан Ўзбекистонга электр энергияси олиб келиниши йўлга қўйилди. Бу билан қишлоқлардаги чироқ муаммоси ҳал этилиши керак эди. «Ўзбекэнерго» билан ўтказган кечаги суҳбатимизнинг давоми айнан қишлоқлардаги чироқ ўчирилишига бағишланади. Хўш, «Ўзбекэнерго» раҳбарияти бунга қандай изоҳ берди?\n— Вилоятлардаги туман, шаҳар ва қишлоқларда кимларнингдир қарздорлиги учун бутун бошли аҳоли пунктини электрдан оммавий узуб қўйиш ҳолатлари бор. Ўзгаларнинг қарзини деб бошқалар азият чекиши керакмас-ку! Қарздорларники ўчирилсин, лекин қарзи йўқлар ўз-ўзидан электр энергияси билан таъминланиши керак эмасми? Бу ҳолатларга қачон чек қўйилади?\n— Қарздор истеъмолчиларни тармоқдан узаётганда электр монтёрлар хавфсизлигини таъминлаш мақсадида электр энергияси асосий тармоқдан вақтинча узиб қўйилади. Ҳозирги кунда қарздорларларни тармоқдан узиш ва қайта улаш масаласи бўйича Ўзбекистон Республикаси Бош прокуратураси ҳузуридаги Мажбурий ижро бюроси ходимлари шуғулланади.\n— Умуман қандай асос билан совуқ кунларда чироқ ўчирилади? Ушбу ҳолат одатда куз-қиш мавсумига тўғри келади.\n— Электр энергиясини чеклаш ва узиб қўйиш тартиби, шартлари ҳамда чеклаш ва узиб қўйиш жадваллари, киритиш тартиби Ўзбекистон Республикасининг «Электр энергетика тўғрисидаги» қонуни, Вазирлар Маҳкамасининг 245-сонли қарори билан тасдиқланган «Электр ва иссиқлик энергиясидан фойдаланиш қоидалари»га кўра амалга оширилади.\nЭлектр энергиясини чеклаш ва узиб қўйиш жадваллари ягона электр энергетика тизимида электр энергияси ва қувват танқислиги ҳолларида электр станциялари ва электр тармоқлари ускуналарининг йўл қўйиб бўлмайдиган шароитларда ишлашининг олдини олиш, ягона электр энергетикаси тизимининг барқарор параллел ишлашини таъминлаш, авариялар юзага келишининг олдини олиш ҳамда истеъмолчиларни тартибсиз ўчирилишларини бартараф этиш учун тузилади.\nЖадваллар ҳар йили истеъмолчилар томонидан ҳудудий электр тармоқлари корхонаси билан биргаликда ишлаб чиқилади, маҳаллий давлат ҳокимияти идоралари билан келишилади, «Ўзбекэнерго» АЖ томонидан тасдиқланади ва ягона электр энергетика тизимида электр қуввати энергия танқислиги пайдо бўлганда «Ўзбекэнерго» АЖ бошқаруви раисининг фармойиши билан амалга оширилади.\nБундан ташқари, энергетик тизимда оғир авариявий ҳолатларнинг олдини олиш мақсадида аварияга қарши юкламани ўчиришнинг махсус автоматикаси қўлланилади (САОН). Бу автоматика энергетик тизимда катта кучланишли (500 кВли) ҳаво линияларининг авариявий ўчиши, электр узатиш линияларини, трансформаторларнинг меъёрдан ортиқ юкланиши, электр станцияларидаги катта қуватли генераторларнинг авариявий ўчиб қолиши туфайли ишга тушади ва ишда қолган ускуналари шикастланишининг олдини олиш учун автоматикага уланган истеъмолчиларни ўчиради.\n— Вилоятлардаги туман, шаҳар ва қишлоқларда электр энергиясини вақти-вақти билан бериш, икки соат бериб, беш олти соат ўчириб қўйилишига қачон чек қўйилади?\n— Бундай чекланишларнинг олдини олиш ва келгусида итсеъмолчиларга узлуксиз энергия етказиб бериш мақсадида тизимли ишлар амалга оширилмоқда.\nЖумладан, жорий йилда 18320,4 км. 0,4-110 кВ ҳаво электр узатиш тармоғи ҳамда 6272 дона трансформатор пункти мукаммал таъмирланиб, 70222,5 ҳаво электр узатиш тармоғи ва 21734 трансформатор пункти жорий таъмирланган. 399 та ўрта юкланиш билан ишлаётган трансформатор катта қувватлисига алмаштирилди.\nШунингдек, 3781,0 км. 0,4-110 кВ ҳамда 1253 дона трансформатор пункти реконструкция ва модернизация қилинган. Бундай тизимли ишлар ҳозирги кунда ҳам давом эттирилмоқда.\nэлектр энергияси Ўзбекэнерго чироқ\nХориж 10/02, 09:45\nАҚШда кучли қор ёғиши туфайли 50 мингдан зиёд аҳоли чироқсиз қолди


Тожикистон-Қирғизистон чегарасидаги отишмада бир тожикистонлик ҳалок бўлди\n26 июн 2022, Тошкент вақти: 08:10\nШу йилнинг май ойида ҳам Ворух эксклави чегарасида рўй берган можарода иккала томондан ўнлаб одам жароҳатнган эди.\nТожикистон-Қирғизистон чегарасида рўй берган навбатдаги можаро натижасида, Тожикистон фуқароси отиб ўлдирилди. 10 июль куни тушга яқин Тожикистоннинг Ворух экславида рўй берган ҳодисада бир неча киши жароҳатланди.\nТожикистон Исфара тумани ички ишлар бошқармаси расмийсининг Озодликка айтишича, қирғиз чегарачилари бир гуруҳ ворухликларга қарата ўт очган.\nВорухдаги маҳаллий врачлардан бири, Озодлик билан суҳбатда, бир киши ҳалок бўлиб, камида етти киши жароҳатланганини тасдиқлади.\nТожикистон шимолидаги Сўғд вилояти ҳокими ўринбосари Жумабой Сангинов ҳодисадан бехабар эканини айтиб, изоҳ беришдан бош тортди.\nҚирғизистон ҳукуматининг Боткен вилоятидаги вакили Жениш Раззақов воқеа юзасидан текширув бошланганини билдирди.\nҚирғизистон ва Тожикиситон ўртасида Ворух экслави устидаги тортишувлар бир неча ойдан бери давом этмоқда.


НАСЛИЙ СПИНАЛ АМИОТРОФИЯЛАР » Тиббий психология – Расмий сайт\nЯнгиликлар » Энциклопедия » НАСЛИЙ СПИНАЛ АМИОТРОФИЯЛАР\nНАСЛИЙ СПИНАЛ АМИОТРОФИЯЛАР\nСпинал амиотрофиялар – орқа миянинг олдинги шохи ҳаракат нейронлари дегенерацияси билан кечувчи наслий касалликлар. Спинал амиотрофиялар КХТ-10 да G12 рубрикасида "Спинал мускуллар атрофияси ва ёндош синдромлар" номи билан келтирилган.\nТаснифи. Нерв-мускул касалликлари бўйича Халқаро экспертлар гуруҳи тавсиясига биноан спинал амиотрофияларнинг қуйидаги клиник турлари фарқланади.\nСпинал амиотрофияларнинг клиник турлари\nА) Болалик ва ўсмирлик ёшида бошланувчи спинал амиотрофиялар\n1-типдаги болалар спинал амиотрофияси (Вердниг-Гоффман спинал амиотрофияси)\n2-типдаги болалар спинал амиотрофияси (оралиқ вариант)\n3-типдаги ювенил спинал амиотрофия (Кугельберг-Веландер касаллиги)\nФацио-Лонде болалар бульбоспинал амиотрофияси (зўрайиб борувчи болалар бульбар фалажлиги)\nКлиник таснифга кирмаган типлар\nБ) Катта ёшда бошланувчи спинал амиотрофиялар\nКеннеди бульбоспинал амиотрофияси\nСпинал амиотрофиянинг дистал тури\nБОЛАЛИК ВА ЎСМИРЛИК ДАВРИДА БОШЛАНУВЧИ НАСЛИЙ СПИНАЛ АМИОТРОФИЯЛАР\nТарихи. Спинал амиотрофия дастлаб 1891 йили G. Werdnig томонидан ёзилган. У болаларда симметрик ва диффуз тарзда учрайдиган мускуллар атрофиясини кузатди ва бу атрофиялар орқа миянинг олдинги шохчалари зарарланиши билан боғлиқ бўлиши мумкин, деган фикрга келди. 1892 йили J. Hoffman ушбу касалликни алоҳида нозология сифатида ажратди. 1893 йили иккала олим ўз кузатувлари асосида мускулларнинг диффуз атрофияга учраши орқа миянинг олдинги шохчалари мотор ҳужайралари дегенерацияси билан боғлиқ деган фикрни илгари суришди. Улар бу касалликни "Болаларда учрайдиган спинал мускуллар атрофияси" деб аташди ва тўхтовсиз зўрайиб боришини таъкидлаб ўтишди.\n1956 йили Е. Kugelberg ва L. Welander спинал амиотрофияларнинг бироз кечроқ бошланадиган янги нозологик турини ажратишди ва уни "Ўсмирлик даврида бошланадиган спинал мускуллар атрофияси" деб аташди. Улар бу касалликнинг болалар спинал амиотрофиясига қараганда бироз енгил кечишини ҳам кўрсатиб ўтишди.\nКейинчалик мутахассислар клиник симптомларнинг бошланиш даври, касалликнинг кечиши ва оғирлик даражасига қараб болалик ва ўсмирлик ёшида бошланадиган спинал амиотрофияларнинг 3 типини ажратишди.\n1-тип – Вердниг-Гоффман спинал амиотрофияси.\n2-тип – Спинал амиотрофиянинг оралиқ варианти.\n3-тип – Кугельберг-Веландер касаллиги ёки ювенил спинал амиотрофия.\nЭтиологияси. Болалик ва ўсмирлик даврида бошланадиган спинал амиотрофиялар аутосом-рецессив типда наслдан-наслга ўтади. Ушбу 3 та типга кирувчи спинал амиотрофиялар гени 5q11.2–13.3 хромосомада жойлашган. Бу эса битта геннинг турли хил мутациялари мавжудлигидан далолат беради.\nПатоморфологияси. Барча спинал амиотрофияларда орқа миянинг олдинги шохи ҳужайралари ва олдинги илдизчаларида дегенерациялар кузатилади. Вердниг-Гоффман амиотрофиясида эса қўшимча равишда краниал нервлар (V, VI, VII, IX, X, XI, XII нервлар) ядролари ҳам дегенерацияга учрайди. Скелет мускулларини ёруғлик микроскопияси орқали текширганда 1- ва 2-тип толалар атрофияси аниқланади. Электрон микроскопияда миофибрилланинг диффуз емирилиши, саркоплазматик тўр фрагментацияси ва миоцитлар ядроси кичрайиши аниқланади.\nБОЛАЛАР СПИНАЛ АМИОТРОФИЯСИНИНГ 1-ТИПИ (ВЕРДНИГ-ГОФФМАН КАСАЛЛИГИ)\nЭтиологияси. Аутосом-рецессив типда наслдан-наслга узатилади. Унинг белгилари пренатал даврда ёки бола 6 ойга тўлгунга қадар пайдо бўла бошлайди.\nКлиникаси. Бола онанинг қорнидалиги пайтидаёқ суст ривожланади ва кеч қимирлай бошлайди. Бундай бола, одатда, йиғламай туғилади ва ўта нимжон бўлади. Чақалоқнинг барча мускулларида гипотония аниқланади, орадан бир-икки ой ўтмасдан мускулларда атрофиялар ривожланади. Атрофияга учраётган мускулларда фибрилляция ва фасцикуляциялар кузатилади.\nАтрофиялар, асосан, спинал мускуллар ва қўл-оёқларнинг проксимал мускулларида пайдо бўлади ва кейинчалик тананинг барча мускулларини қамраб олади. Атрофиянинг тўла атония билан намоён бўлиши "шалпайган бола" деб аталмиш синдромни юзага келтиради. Бундай болани деярли қўлда ушлаб туриб бўлмайди: унинг боши, қўллари ва оёқлари осилиб ётади, ҳатто боланинг гавдасини ёйсимон букиш ҳам мумкин. Болани ерга орқаси билан ётқизиб қўйса, у деярли қимирламайди, иккала оёғи ёзилган ҳолатда ташқарига қайрилиб ётади. Унинг кўзлари қимирлаши мумкин, холос. Агар боланинг спинал мускулларига диққат билан назар солинса, уларда фибрилляция ва фасцикуляцияларни кузатиш мумкин. Фибрилляция ва фасцикуляциялар мускуллар тўла атрофияга учраб бўлгач йўқолади. Пай рефлекслари умуман чақирилмайди. Қовурғалараро мускуллар атрофияси сабабли кўкрак қафаси кичраяди ва унда деформация ривожланади. Умуртқа поғонасида кучли кифоз аниқланади.\nБола деярли ўтира олмайди. Агар касаллик белгилари бироз кеч, яъни бола 3 ойга тўлгандан сўнг бошланса, у гавдасини тутиб ўтириши мумкин. Аммо бола тик туриб эркин қадам ташлай олмайди.\nV ва VII нервлар ядроси дегенерацияси сабабли чайнов ва мимик мускул-ларда ҳам фалажлик белгилари вужудга келади. Бола эмаётганда тез чарчаб қолади ва тўхтаб-тўхтаб эмади. Бола эмган сутини юта олмай қалқиб кетади (дисфагия), йиғласа овози чиқмайди (дисфония), танглай ва ютқум реф-лекслари деярли чақирилмайди. Ушбу бульбар симптомлар IX, X, XI нервлар ядролари дегенерацияси сабабли юзага келади. Бульбар рефлекслар сўниши оқибатида болада йўталиш ва қусиш рефлекслари ҳам издан чиқади. Бунинг натижасида ўзи ожиз бўлган болада респиратор инфекциялар тез-тез пайдо бўлади ва аспирацион зотилжам ривожланади. Бундай болани жуда эҳтиёткорлик билан эмизиш зарур. Чунки сутнинг нафас йўлларига кетиб қолиши сабабли эмаётган бола ўлиб қолиши ҳам мумкин.\nКўзни ҳаракатлантирувчи нервлар зарарланмайди. Когнитив функциялар бузилмайди. Мияча зарарланиши белгилари аниқланмайди. Сезги бузилишлари кузатилмайди. Тос аъзолари функцияси ҳам сақланиб қолади.\nЛаборатор ва инструментал текширувлар. Қонда КФК миқдори нормада ёки бироз ошган бўлади. ЭНМГ текширувида периферик ҳаракат аксонлари бўйлаб импульслар ўтказиш тезлиги ўзгармайди. ЭМГ текширувида эса орқа миянинг олдинги шохи зарарланиши белгилари аниқланади (7.1-расм).\n7.1-расм. Вердниг-Гоффман спинал амиотрофиясида электромиограмма. Қўлнинг икки бошли мускулидан (m.biceps brachii) тери электродлари орқали ёзилган.\nТашхис қўйиш алгоритми\nАутосом-рецессив типда наслга узатилиши.\nПренатал даврда ёки бола 6 ойга тўлгунга қадар бошланиши.\n"Шалпайган бола" синдроми.\nАтрофияларнинг симметрик тарзда намоён бўлиши.\nЖисмоний ривожланишдан орқада қолиши.\nСкелет мускуллари биоптатида атрофия ва гипертрофияга учраган мускул толалари аниқланиши.\nЭНМГ да орқа миянинг олдинги шохлари ядролари зарарланиши белгилари.\nТез ривожланиб ва зўрайиб бориши.\nҚиёсий ташхис. Қиёсий ташхис, биринчи навбатда, миотубуляр миопатия, марказий стержен касаллиги, неонатал миастения, туғма миодистрофия ва метаболик миопатиялар билан ўтказилади.\nКечиши ва прогноз. Касаллик бетўхтов равишда зўрайиб боради ва бола 2 йил умр кўради. Респиратор инфекциялар, яъни зотилжам бола ўлимига бевосита сабабчи бўлади.\nБОЛАЛАР СПИНАЛ АМИОТРОФИЯСИНИНГ 2-ТИПИ\nКлиникаси. Касаллик белгилари бола ҳаётининг дастлабки 6–18 ойлигида пайдо бўла бошлайди. Мускуллар атрофиясининг яққол клиник белгилари бола 14–24 ойга етгунча шаклланади. Дастлаб гавданинг барча скелет мускулларида ҳолсизлик ва гипотония ривожланади. Бола тўла бўлса, мускулларда бошланаётган атрофиялар кўзга ташланмаслиги мумкин. Атрофиялар дастлаб спинал ва проксимал мускулларда пайдо бўлиб, кейинчалик дистал мускулларга ўтади. Атрофиялар симметрик тарзда намоён бўлади. Атрофия га учраётган мускулларда диффуз тарзда фибрилляр ва фасцикуляр тебранишлар кузатилади. Бундай ҳолларда болдир мускуллари псевдогипертофиясига эътибор қаратиш лозим. Дюшен миопатиясини эслатувчи бу симптом аксарият болаларда ривожланади. Спинал амиотрофиянинг 1-типидан фарқли ўлароқ, краниал нервлар зарарланмайди.\nБола ўта нимжон бўлади, ҳаракатлари суст ва тез чарчаб қолади. Уни ечинтирса, тез совқотади ва бутун танасида цианотик белгилар пайдо бўлади. Кўкимтир вена томирлари тери орқали яққол кўзга ташланади. Бола қўлларини олдинга чўзса, унда тремор кузатилади. Бола ўз ўрнида ўтира олади, бироқ ҳар доим ҳам тик туриб, мустақил равишда юра олмайди. Агар унга ёрдам берса, қадам ташлаб юриши мумкин. Оёқ панжаси осилиб қолади ва кўп ҳолларда eqvina varus шаклини олади. Тоссон мускуллари атрофияси ва атонияси сабабли оёқ тоссон бўғимида кўп чиқади. Пай рефлекслари пасаяди ва бола 2 ёшга етмасдан бутунлай сўнади. Спинал ва қовурғалараро мускуллар атрофияси сабабли кўкрак қафаси деформацияга учрайди. Бола 2–3 ёшга етмасдан умуртқа поғонаси қийшайиб, унда кучли кифосколиоз ривожланади.\nБоланинг ёши 6–18 ой бўлган даврларда бошланиши.\nСпинал ва проксимал мускуллар зарарланиши.\nМускулларда фибрилляр ва фасцикуляр тебранишлар.\nМускуллар биоптатида толалар атрофияси ва гипертрофияси.\nЭМГ – орқа миянинг олдинги шохи зарарланиши белгилари.\nКасалликнинг тўхтовсиз зўрайиб бориши.\nКраниал нервлар зарарланмаслиги.\nҚиёсий ташхис. Қиёсий ташхис Вердниг-Гоффман спинал амиотрофияси, Дюшен миопатияси ва шунга ўхшаш кичик ёшда бошланувчи турли этиологияли миопатиялар билан ўтказилади.\nКечиши ва прогноз. Касаллик тўхтовсиз зўрайиб боради. Бола 3–4 ёшгача яшайди. Ўлимнинг бевосита сабаби – зотилжам.\nБОЛАЛАР СПИНАЛ АМИОТРОФИЯСИНИНГ\n3-ТИПИ (КУГЕЛЬБЕРГ-ВЕЛАНДЕР КАСАЛЛИГИ)\nКлиникаси. Касаллик 5–17 ёшларда бошланади. Унинг дастлабки клиник белгиси худди бошқа спинал амиотрофиялардаги каби мускуллар ҳолсизлигидир. Мускуллар ҳолсизлиги дастлаб спинал ва проксимал мускулларда пайдо бўлади. Бундай болалар ўз тенгдошлари билан чопқиллаб ўйнай олмайди, тез-тез йиқиладиган бўлади, баланд жойларга чиқа олмайди ва тез чарчаб қолади. Бора-бора бола ўрнидан ҳам қийналиб турадиган бўлади. Одатда, мана шу даврда боланинг ота-онаси хавотирга тушиб, уни докторга олиб боради. Вақт ўтиб боланинг спинал ва тос-сон мускуллари оза бошлайди. Атрофиялар симметрик тарзда жойлашади. Атрофиялар пайдо бўлишидан анча илгари мускулларда фибрилляр ва фасцикуляр тебранишлар вуёжудга келади. Фибрилляция ва фасцикуляцияларнинг қаерда пайдо бўлишига қараб, атрофиялар қайси мускулларда ривожланишини олдиндан билиб олиш мумкин. Касалликнинг сўнгги босқичларида қўлнинг проксимал мускуллари атрофияга учрайди. Демак, анча вақтгача қўллардаги ҳаракат сақланиб қолади. Аммо касалликнинг дастлабки босқичидаёқ қўлларда ҳам мускулларнинг диффуз гипотониясини кузатиш мумкин. Сўнгги босқичларда аксарият беморларда болдир мускуллари псевдогипертрофияси ривожланади.\nПай рефлекслари сўна бошлайди ва кейинчалик бутунлай йўқолади. Бора-бора сколиоз, кўкрак қафаси деформацияси ва оёқ бўғимлари контрактураси ривожланади. Бу патологик ўзгаришларнинг асосий сабаби – скелет мускулларининг диффуз атрофиясидир.\nҚонда КФК миқдори ошади, ЭМГ орқа миянинг олдинги шохи зарарланишини кўрсатади. Периферик нейронлар бўйлаб импульс ўтказиш тезлиги ўзгармайди. Мускул биоптати ёруғлик микроскопида кўрилса, нормал мускул толалари сони камайганлиги ва мускул толалари атрофияси, шунингдек, баъзи мускул толаларининг гипертрофияси аниқланади.\nКасаллик белгилари 5–17 ёшларда бошланиши.\nАввал тос-сон, сўнгра қўлларнинг проксимал мускулларида атрофия.\nКўп ҳолларда болдир мускуллари псевдогипертрофияси.\nОзаётган мускулларда фибрилляр ва фасцикуляр тебранишлар.\nЭМГ да фибрилляция ва фасцикуляциялар аниқланиши.\nКогнитив бузилишлар бўлмаслиги.\nҚиёсий ташхис. Қиёсий ташхис авваламбор Дюшен ва Эрб миопатиялари, миотубуляр миопатия, марказий стержен касаллиги билан ўтказилади.\nКечиши ва прогноз. Бошқа спинал амиотрофияларга қараганда нисбатан енгил кечади. Бемор бир неча йилгача ногиронлик даражасига тушмай яшайди.\nКЕЧ БОШЛАНУВЧИ СПИНАЛ АМИОТРОФИЯЛАР (КЕННЕДИ БУЛЬБОСПИНАЛ АМИОТРОФИЯСИ)\nЭтиологияси. Х-хромосомага бириккан типда наслга узатилади. Патологик ген Xq13 хромосомада жойлашган. Ушбу касаллик 40–60 ёшларда бошланади. 1968 йили W. Kennedy томонидан алоҳида касаллик сифатида ажратилган.\nПатоморфологияси. Дегенератив ўзгаришлар бульбар нервлар ядроси ва орқа миянинг олдинги шохи ҳужайраларида кузатилади. Скелет мускуллари биоптатида нормал толалар сони камайиб, атрофия ва гипертрофияга учраган мускул толалари кўплиги аниқланади.\nКлиникаси. Асосий клиник белгилари – мускуллар кучсизлиги, атрофия ва бульбар симптомлар. Дастлаб қўлларнинг проксимал гуруҳ мускулларида ҳолсизлик, фибрилляр ва фасцикуляр тебранишлар бошланади. Кейинчалик уларда атрофиялар пайдо бўлади, бицепс ва трицепс рефлекслар сўна бошлайди. Касаллик ривожланган сайин бульбар симптомлар, яъни дисфагия, дисфония, дизартрия, тилда фибрилляция ва атрофиялар вужудга келади. Тос-сон мускуллари касалликнинг сўнгги босқичларида фалажланиб, атрофияга учрайди. Беморнинг ўтириб-туриши ва юриши худди миопатияларни эслатади: у қийналиб ўрнидан туради, зинапоядан зўрға кўтарилади ва "ўрдак" юриш пайдо бўлади. Кўп учрайдиган ва ўта хос белгилардан бири – болдир мускуллари псевдогипертрофияси. Аксарият беморларда гинекомастия ривожланади. Электрон микроскопияда миофибриллалар емирилиши, миоцитлар ядроларининг бир жойга тўпланиб қолиши, саркоплазматик тўр фрагментацияси аниқланади.\nХ-хромосомага бириккан типда наслдан-наслга ўтиши.\nФақат 40–60 ёшдаги эркаклар касалланиши.\nАввал қўллар, кейинчалик оёқларнинг проксимал мускулларида симметрик атрофиялар аниқланиши.\nБолдир мускуллари псевдогипертрофияси.\nБульбар симптомлар – дисфагия, дисфония, дизартрия, тилда атрофия ва фибрилляциялар.\nГинекомастия, интенсион тремор.\nКогнитив бузилишлар кузатилмаслиги.\nСкелет мускуллари биоптатида атрофия ва гипертрофияга учраган толалар борлиги.\nҚонда КФК миқдори ошиши.\nЭНМГ – периферик спинал мотонейронлар дегенерацияси.\nҚиёсий ташхис. Ён амиотрофик склероз, сирингомиелия, бошқа спинал амиотрофиялар, краниоспинал ўсмалар, Ландузи-Дежерин миопатияси билан қиёсий ташхис ўтказилади.\nКечиши ва прогноз. Енгил кечади ва бирмунча йиллар мобайнида ҳаракат фаолияти сақланиб қолади.\nАРАН-ДЮШЕН СПИНАЛ АМИОТРОФИЯСИ\nАран-Дюшен спинал амиотрофияси катта ёшдагилар, яъни 40-60 ёшларда бошланади. Унинг дастлабки симптомлари – қўл панжалари мускуллари атрофияси. Атрофиялар тенар ва гипотенарда яққол кўзга ташланади. Атрофик жараён бир неча йиллардан сўнг қўл ва оёқларнинг проксимал мускулларига тарқалади. Қўл панжаси эса маймун панжасига ўхшаб қолади. Баъзида атрофик жараён тил ва ютқум мускулларига тарқайди. Касаллик жуда суст кечади ёки маълум бир босқичга бориб тўхтаб қолади. Ҳозирда бу касалликка алоҳида нозология сифатида қаралмайди.\nҚўшилган: 21:30 / 16-04-2021 Ўқилди: 51\nНАСЛИЙ ТОРСИОН ДИСТОНИЯ\nНАСЛИЙ СПАСТИК ПАРАПЛЕГИЯ (ШТРЮМПЕЛ КАСАЛЛИГИ)


- октябрь. 19, 2018\n“Саъд келаётган эди, Набий соллаллоҳу алайҳи васаллам:\n«Мана бу менинг тоғам. Бас, ким менга ўз тоғасини кўрсата олади!», дедилар”.\nРасулуллоҳ соллаллоҳу алайҳи васаллам бу кишини тоғам дейишларига сабаб, маълумки, У зотнинг оналари Омина бинти Ваҳб Бани Заҳра қабиласидан бўлганлар. Саъд ибн Абу Ваққос розияллоҳу анҳу ҳам Бану Зуҳра қабиласидан бўлганликлари учун Расулуллоҳ соллаллоҳу алайҳи васаллам у кишини тоғам деганлар.\nСаъд ибн Абу Ваққос розилаллоҳу анҳунинг тўлиқ қисмлари Саъд ибн Молик ибн Уҳайб ибн Абдуманноф ибн Зуҳра ибн Килоб ибн Мурра бўлиб, насаблари Расулуллоҳ соллаллоҳу алайҳи васаллам билан Килоб ибн Муррада бирлашади.\nСаъд ибн Абу Ваққос розилаллоҳу анҳу биринчи бўлиб исломга кирган кишилардан ҳисобланадилар. У киши бу ҳақда шундай деганлар:\n«Мен Исломга кирган кунимдан аввал биров исломга кирмаган эди. Таъкидки, етти кунгача Исломнинг учдан бири бўлиб тердим»\nБухорий ривот қилган\nСаъд ибн Абу Ваққос розилаллоҳу анҳу Исломга қандай кирганлари қуйидагиларни айтадилар: “Исломга киришимдан уч кун илгари тушимда ўзимни қатма-қат зулматларнинг ичида қолганимни кўрдим, унинг тўфони ичида типирчилаб турганимда бирдан менга ой нур сочиб қолди. Мен у томон юрдим. Ўз олдимда ул ойга мендан олдин борганларни кўрдим. Зайд ибн Хориса, Али ибн Абу Толиб ва Абу Бакр сиддиқни кўрдим. Уларга:\n«Бу ёққа қачон келдингиз?», дедим.\nЭрта билан менга Расулуллоҳ соллаллоҳу алайҳи васалламни яширин равишда Исломга даъват қилаётганликларини хабари етди. Шунда Аллоҳ менга яхшиликни ирода қилганини, мени зулматлардан нурга чиқаришини ирода қилганини билдим. Бас, У зот томон шошилиб бордим. Жиёд дарасида учратдим. Намоз ўқиб турган эканлар. Мусулмон бўлдим. Тушимда кўрганлардан бошқа менинг олдимга туша олмаган…”.\nСаъд ибн Абу Ваққос розилаллоҳуанҳу Исломга кирганларида у киши ўн етти ёшда эдилар. У киши ёшликларидан бақувват, шижоатли бўлиб ўсиб улғайдилар ва кўплаб фазилат ва бахтларга эга бўлдилар. Жумладан Расулуллоҳ соллаллоҳу алайҳи васалламга қўриқчи бўлишлик бахтига эришганлар:\n“Расулуллоҳ соллаллоҳу алайҳи васаллам Мадинага келганларида бир кеча уйқулари қочди ва:\n«Саҳобаларимдан бир солиҳ киши мени кечаси қўриқлаганида эди», дедилар.\nБиз шундоқ ҳолда турганимизда силоҳнинг шитирлагани эшитилиб қолди. Бас, У зот,\n«Ким бу?», дедилар.\n«Саъд ибн Абу Ваққос», деди\n«Нимага келдинг», дедилар Расулуллоҳ соллаллоҳу алайҳи васаллам\n«Кўнглимга Набий соллаллоҳу алайҳи васалам ҳақида ҳавф тушиб, У зотни қўриқлагани келдим», деди.\nРасулуллоҳ соллаллоҳу алайҳи васаллам унинг ҳаққига дуо қилиб, сўнгра уйқуга кетдилар”.\nТермизий ва Муслим ривоят қилишган.\nАллоҳ таоло Расулуллоҳ соллаллоҳу алайҳу васалламнинг истакларига биноан Саъд ибн Абу Ваққос розияллоҳу анҳуни кўнгилларига У зотни қўриқлашликни солиб қўйди. Бу эса Саъд ибн Абу Ваққос розияллоҳу анҳуга Аллоҳ таоло томонидан берилган фазилатлардандир. Расулуллоҳ соллаллоҳу алайҳи васалламни кўнгилларини топиб, истакларини бажариб, дуоларини олиш юксак даражадир. Саъд ибн Абу Ваққос розияллоҳу анҳу ана шундай кишилардан эдилар.\nКўкалдош ўрта махсус ислом билим юрти 3 курс талабаси Тошматов Каримуллоҳ\nMore in this category: « Набий алайҳиссаломга муҳаббат\tЖаъфар ас-содиқ »


Коронавируснинг қандай пайдо бўлгани ҳақида янги фактлар юзага чиқди | Qalampir.uz\nКоронавируснинг қандай пайдо бўлгани ҳақида янги фактлар юзага чиқди\nБу қизиқ\t24 Март 09:35 80031\nКоронавируснинг яна бир аломати аниқланди\nОлимлар коронавируснинг сунъий келиб чиқишини тасдиқловчи янги тафсилотлар ҳақида хабар берди. Бу ҳақда "Известия" нашри ёзмоқда.\nБир қанча вақт олдин AҚШ патогенлар фаолиятини кучайтиришга қаратилган тадқиқотларга вақтинча мораторий киритган эди. Аммо, шунга қарамай, тадқиқотлар давом этаверди. Шундан келиб чиқиб ҳукумат айрим тадқиқотларни давом эттиришга рухсат берди. Хусусан, MERS ва SARS грипп вирусларини ўрганишга бўлган тақиқлов олиб ташланди. Бундан ташқари, сунъий яратилган коронавирус методлари AҚШнинг икки томонлама тадқиқотлар қўмитаси (Dual Use Research of Concern committee) томонидан тасдиқланди.\nНашрнинг ёзишича, 2015 йил ушбу тадқиқотда Хитойнинг Ухань вирусология институти олимлари ҳам иштирок этди. Худди шу йили "Nature Medicine" журнали коронавируснинг гибрид версиясини яратиш учун 15 нафар олим томонидан имзоланган хавфли тажриба тўғрисидаги материални нашр этди.\nМутахассисларнинг фикрига кўра, бир гуруҳ одамлар сунъий патогенни яратди ва унинг юқиш имкониятларини кўршапалак ва одамнинг ўпка эпителиал ҳужайраларида синаб кўришди. Вирусни яратувчилар бу билан SARS’га ўхшаш вируслар туфайли пайдо бўладиган касалликларни ўрганиб чиқишди. Эҳтимол, бу тажрибадан мақсад патогеннинг қайта пайдо бўлиш хавфининг олдини олиш бўлгандир, деб ёзади нашр.\n14 Июль 08:38 82216\n14 Июль 20:05 53750\n13 Июль 08:33 45002\n13 Июль 23:00 43649\n14 Июль 00:07 29988


Аксилрусми¸ аксил чор?\n29 ноябр 2021, Тошкент вақти: 07:10\nКаримовнинг гоҳи россиясеварлик¸ гоҳида эса россиябезарлик кайфияти бу кайфиятга қараб маëғини ўзгартиришга мажбур табақани ноқулай ҳолга солиб келмоқда.\nЎзбекистон президентининг Тошкент 2200 йиллиги тантанасида шаҳар тарихининг рус боқсқинчиларига қарши кураш саҳифасини атайин варақлагани тепадан йўналиш кутадиган тарихчию ноширларни яна мулзам қилиши мумкин.\n“XIX асрнинг иккинчи ярмида чор Россияси Ўрта Осиёни забт этишга қаратилган ҳаракатларнинг дастлабки зарбасига айнан Тошкент дуч келгани ва шаҳар аҳли ўз юртини ҳимоя қилишга бутун куч-қудратини сафарбар қилгани тарих саҳифаларида муҳрланиб? қолганини эслаш жоиз”.\nБу гапни президент Ислом Каримов Тошкент шаҳрининг 2200 йиллигига бағишланган тантанали мажлисда сўзлаган нутқи давомида айтди.\nХўш, бу гап тарихий фактнинг констатацияси холосми ёки Тошкент-Москва муносабатларининг кейинги пайтларда яна бир бор бироз совугани аломатими?\nАслида, президент нутқидан келтирилган юқоридаги парчада аксилрус, аксилроссия оҳанги сезилмайди.\nЛекин Россиядаги ахборот воситаларининг кўпчилиги, айнан мана шу парча тўғрисида хабар берди.\nЎзбекистонлик сиёсатшунос Малик Абдураззоқов президент “чор Россиясининг дастлабки зарбасига биринчи бўлиб Тошкент дуч келган”, деб тарихий фактни констатация қилиб қўйди холос”, деди ва фикрини мана бундай давом эттирди.\n- Бунақа констатациялар муносабат яқин бўлганда кўпинча айтилмайди¸ дейди Малик Абдураззоқов.\nМосквалик таҳлилчи Санобар Шерматованинг фикрича, Ислом Каримовнинг ўрганаётганимиз баёноти кутилмаган баёнот эмас, у Россия – Ўзбекистон муносабатларининг бугунги аҳволини акс эттирмайди. Чунки...\n- Ўзбекистон чор Россиясининг мустамлакачилик урушларини қоралашдек советча анъанани давом эттирмоқда холос. Лекин бу ҳақда на тарихчи олимлар, на сиёсий элита гапиравермагани учун президентнинг гапи янги гапдай эшитилмоқда, дейди Санобар Шерматова.\nТаҳлилчилар билан суҳбатга бироздан сўнг қайтамиз.\nЎзбекистон мактабларида ўқитилаётган тарих дарсликларида президент тилга олган ва умуман Россия билан боғлиқ кейинги 100 –150 йил қандай ёритилаётганига бир назар ташламоқчи бўлдик.\nНаманганлик бир ўқитувчи исмини айтмаслигимиз шарти билан мана бундай деди:\n- Илгари подшо даврини танқид қилиб¸ шўро даврини мақтардик. Ҳозир ҳам подшо даври¸ ҳам шўро даври танқид қилинаяпти. Фикрлар китобларда ҳам¸ бошқаларда ҳам анча ўзгарган¸ дейди наманганлик бир ўқитувчи.\nНаманганлик тарих ўқитувчиси суҳбат давомида чор Россияси даврига қўшиб қораланаётган Совет давридаги айрим тарихий ҳодисаларга муносабат мавҳумлигича қолаётганига эътиборимизни қаратди.\n- Қизиллар империясига қарши курашган босмачилик деган сўзга ҳали конкрет баҳо берилмаяптида. Майли берилмаган тақдирда ҳам ҳали шулар тўғрисида кинолар ишлангани йўқ. Мана Корея фильмларини кўрсангиз¸ қаҳрамонлик¸ курашларнинг тарихи жуда чиройли ëритилган. Ҳали бизда яқин 5-10 йиллик кураш тарихимиз тўғрисида чиройли бир халққа етказиб берадиган сериаллар йўқ¸ дейди намaнганлик ўқитувчи.\nМана шу гапи билан наманганлик тарих ўқитувчиси ўрганаётганимиз мавзуни кенгайтириб юборди.\nЎқитувчини ўйлантираётган саволни таҳлилчиларга бердик.\nЎзбекистонлик сиёсатшунос Малик Абдураззоқовнинг фикрича, тарихга “босмачилик ҳаракати” деб кирган ҳодисадан ҳануз уялиш бор.\n- Уялиш – биринчи сабаб, иккинчиси – “босмачилик ҳаракати”ни замонавий экстремизм ва терроризмга ўхшатувчиларнинг қарашлари кучлилик қилаётгани, дейди Малик Абдураззоқов.\nУнинг фикрича, Тошкент-Москва муносабатлари сўнгги бор илиқлашган даврда бу мавзу умуман кун тартибидан тушиб кетди.\nМалик Абдураззоқов: Россия билан муносабат илиқлашганда¸ кимдир Чўлпоннинг шеърини чоп қиламан деб турганда¸ нашриëтда тўхтатиб қўйишган. Бу бўлган нарса.\nОзодлик: Россия билан муносабатлар илиқлашган пайтда-а?\n- Ҳа. Бунда ўртадаги табақани айблаб бўлмайди. Тепадан битта сигнал бўлса бас, ўрта табақадаги раҳбарлар Чўлпонниям, Қодирийниям яна бир марта отиб ташлайди, дейди Малик Абдураззоқов.\nМосквалик таҳлилчи Санобар Шерматованинг фикрича, Ўзбекистон тарихининг Совет даврига оид қисмини қайта кўриб чиқишга зарурат бор.\n- Фақат бунинг учун, Совет даврининг ижобий ва салбий жиҳатларини муносиб баҳолаш учун янги тарихчилар, янги социологлар, олимларнинг янги авлоди керак, лекин улар ҳозирча пайдо бўла олмайди, чунки Ўзбекистонда ҳокимият ўтмишни титкилашнинг ҳожати йўқ, деб ҳар нарсага кўз-қулоқ бўлиб турибди, дейди Санобар Шерматова.


11:22 27.10.2016 Ҳавола олиш\nАнжуманнинг асосий мавзуси "Мустақил Давлатлар Ҳамдўстлигининг 25 йиллиги. Гуманитар ҳамкорлик истиқболлари" деб номланади\nТОШКЕНТ, 27 окт — Sputnik. Ўзбекистон фан, маданият ва таълим арбоблари 27-28 октябр кунлари бўлиб ўтадиган МДҲ давлатлари ижодий ва илмий зиёлиларининг XI форумида иштирок этиш учун Бишкекка етиб келишди. Бу ҳақда Қирғизистон ҳукумати матбуот хизмати маълум қилди.\nМазкур анжуманнинг асосий мавзуси "Мустақил Давлатлар Ҳамдўстлигининг 25 йиллиги. Гуманитар ҳамкорлик истиқболлари" деб номланади.\nОрганизаторы форума "СелиАс"\nДелегатлар МДҲ ҳудудида маданий алоқаларни ривожлантириш, бутун Ҳамдўстлик маконида таълим тизимининг сифати ва очиқлиги, Евросиё интеграциясида ёшларнинг роли ҳамда туризмнинг интеграция жараёнини тезлаштиришдаги ўрни борасида музокаралар олиб боришади.\nБундан ташқари, форум доирасида "Дебютлар ҳамкорлиги" халқаро ёшлар фестивали ғолибларини мукофотлаш маросими ва МДҲнинг 2017 йилдаги Маданият пойтахти Озарбайжоннинг Ганжа шаҳри тақдимоти бўлиб ўтади.\nФорум Ҳамдўстлик мамлакатлари илмий ва ижодий зиёлиларининг ҳамкорликдаги ишлари натижаси акс этган якуний резолюцияни қабул қилиш билан ниҳоясига етади.


Нагоя шахрининг Мэри бошчилигидаги Япония делегацияси Ўзбекистонга ташриф буюрди.\n12 декабр куни ССП раиси А. Икрамов билан биргаликда Нагоя шаҳрининг мэри Такаши Кавамура бошчилигидаги делегация пойтахтимиздаги Япон боғида бўлди.\nПойтахтимизда ташкил қилинган Япон боғи Япония ва Ўзбекистон ўртасидаги дўстлик рамзларидан бири хисобланади. Мехмонлар Япон боғидаги “Каресансуи” ва “Чесенкаию” бўлимларига ташриф буюришди.\nШунингдек, делегация аъзолари Инвестициялар ва ташқи савдо вазирлигида бўлиб, у ерда Савдо саноат палатаси раиси Адхам Икрамов, Инвестициялар ва ташқи савдо вазири Сардор Умурзоқов, “Uzbekistan Airways” АЖ раиси Бахтиёр Ҳакимов ва “Uzbekistan Airports” раиси Равшан Исмоилов билан дўстона алоқаларни мустаҳкамлаш ҳамда икки томонлама ҳамкорликни ривожлантириш масалаларини муҳокама этдилар.\nЎтказилган учрашувда икки мамлакат ўртасидаги дўстона хамда саво-иқтисодий алоқаларнинг хозирги холати ва келгусидаги истиқболларини муҳокама қилинди.\nШунингдек, делегация аъзолари ташрифлари давомида Тошкент шахар хокимлигида хамда пойтахтнинг бир қатор нуфузли масканларида бўлишди.\nТошкент шаҳар ҳокимлигида бўлиб ўтган учрашувда пойтахт хокими Ж.Ортиқходжаев юртимизда амалга оширилаётган кенг кўламли ислоҳотлар ва шаҳримиздаги ўзгариш ва янгиланишларга тўхталиб ўтди.\nҚайд этиш лозимки, Япониялик сайёҳларнинг Ўзбекистонга ташрифи тобора ўсиб бормоқда, 2019 йилда 2018 йилга нисбатан сайёҳларнинг ташриф кўрсаткичи 47 фоизга ўсганлиги бунинг яққол мисоли.\nТашриф доирасида ўтказиладиган “Тошкент Нагояни қарши олади” номли тадбир узоқ муддатли ва истиқболли ҳамкорликнинг мустаҳкам исботи бўлишини эътироф этилди.\nНагоя мэри Такаши Кавамура дўстона муносабат ва меҳмоннавозлик учун миннатдорлик билдириб, уларнинг шаҳри Япониядаги энг саноати ривожланган ҳудуд эканлигини ва дунёда орзулар шаҳри сифатида танилганлигини қайд этди. Тошкент билан бугунги кунда маданий-гуманитар соҳаларда ҳамкорлик олиб борилаётганлигини қайд этиб, эндиликда савдо-иқтисодий йўналишда, туризм, соғлиқни сақлаш, таълим ва илмий техник соҳаларида қўшма лойиҳаларини амалга оширилишини айтиб ўтди. Ҳамкорликнинг дастлабки босқичида мактаб ўқитувчилари алмашинувини йўлга қўйишни таклиф қилди.\nУчрашув доирасида Тошкент шаҳар туризмни ривожлантириш департаменти билан Нагоя шаҳар маданият ва туризм бошқармаси ўртасида ўзаро ҳамкорлик меморандуми имзоланди.


35-тур, 24 апрель, соат 18:05\n25.Вито Манноне (Д)\n16.Жон О Ши\n90+4' Ўйин якунланди. Ҳисоб очилмади. "Арсенал" муҳим 2 очкодан маҳғрум бўлиб, 4-ўринга тушди, "Сандерленд" эса муҳим 1 очкога эга бўлди ва АПЛда қолиш учун курашни давом эттиради\n90+3' Хазри сариқ карточка олди\n90+2' Косьелни сариқ карточка олди\n90+1' Вуҳ! Бурчак тўпидан кейин Коне чалқанча услубда зарба берди. ноаниқ\n90' Мезбонлар бурчак тўпини ўйинга киритишди. Жарима майдончаси ташқарисидан берилган зарба ҳимоячига тегиб қайтди\n87' Вуууҳ! Санчес! 18 метрдан зарба беришга муваффақ бўлди. Манноне тўпни ён томонга қайтарди\n86' Уолкотт ўнг қанотдан узатма берди. Тўпни дарвозага бурадиган футболчи топилмади\n84' "Арсенал"да ўзгариш: Месут Ўзил ўрнига Жек Уилшир тушди\n82' Вуууҳ! Уэлбек! У жарима майдончаси чизиғи устида кучли зарба беришга муваффақ бўлди. Тўп айнан дарвозабоннинг қўлига бориб тушди\n79' Олис масофадан етказилган узатмани қайтариш учун "Сандерленд" дарвозабони жарима майдончасини ташлаб чиқди ва бош билан тўпни қайтарди. Тўп шу жойда турган Уэлбекка келиб тушди. Ҳимоячи уни итариб йиқитди, аммо ҳакам фол қайд этмади. Бу сариқ карточкали қоидабузарлик эди\n77' "Сандерленд"да ўзгариш: Хазри ўрнига Себастьян Ларссон\n76' Вууууҳ! Ўнг қанотдан етказилган узатмага Санчес рақиб жарима майдончаси ичида оёқ узатди, аммо бироз ета олмади\n74' "Сандерленд"да ўзгариш: Фабио Борини ўрнига Дункан Уотмор тушди\n71' Венгер бирданига иккита ўзгариш қилди. Ивоби ва Жиру майдонни тарк этди. Уолкотт ва Уэлбек ўйинни давом эттиради\n70' "Арсенал"нинг бурчакдан етказаётган узатмалари хавфли бўлмаяпти бугун\n63' Вуууҳ! Дефо Мертезакердан қочиб кетди ва тўпни Чехнинг устидан оширди. Тўп устун ёнидан ўтиб кетди...\n60' "Арсенал" бурчак тўпини ўйинга киритди. Жарима майдончаси ташқарисига чиққан узатмага Рэмзи ноаниқ зарба берди\n58' Борини сариқ карточка олди\n57' Эҳҳҳ, жарима майдончаси ичида яна шундай узатмалар... аммо зарба йўқ\n56' Вууууҳ! Венгер шогирдлари рақиб жарима майдончаси ичида тўпни уёқдан буёққа ошириб, бир нарсалар қилиб ташлашди, аммо аниқ зарба кўрмадик\n53' Бурчак тўпи хавфли бўлмади\n52' Хазри 22 метрлардан зарба йўллади. Чех тўпни майдон ташқарисига чиқариб юборди\n50' Вуууууҳ! Чех икки марта хавфли зарбани қайтарди. Майдон марказидан етказилган узатма натижасида Дефо жарима майдончасига кира солиб зарба берди. Чех тўпни қайтарди. Такрорий зарбани ҳам Петр бартараф этди\n49' Эктор Беллерин огоҳлантириш олди\n46' "Арсенал" қисқа паслар орқали рақиб жарима майдончасига кириб келди. Ўзилнинг узатмасидан сўнг Жиру офсайдда деб топилди\n43' Ивоби чап қанотдан 11 метрли нуқта устида сакраётган Жируга узатма берди. Оливье тўпга ета олмади\n41' Вууууҳ! Жарима майдончасига етказилган узатмани Жиру бироз орқароқда турган Ивобига қолдирди. Алекснинг зарбаси бир ҳимоячининг қўлига тегиб, иккинчи ҳимоячининг оёғидан қайтди. Бу вазиятда ҳам пенальти йўқ\n37' Вуууууҳ! "Сандерленд"да яхши вазият! Борини жарима майдончасига узатма берди. Беллерин бош билан тўпни қайтарди. Қайтган тўпни Дефо 11 метрли нуқта устида дарвоза томон тепди. Тўп ундан атиги 1 метр масофада турган Мертезакернинг қўлига тегди. Пенальти йўқ дея ишора қилди Майк Дин\n35' Бурчак тўпи янада хавфли бўлди. Бош билан берилган зарба қайтарилди, яқин масофадан берилган зарбани ҳимоячилар қайтаришди\n34' Вуууууҳ! Алексис Санчес дарвоза бурчаги томон зарба берди. Дарвозабон тўпни ён томонга уриб юборди. Жиру ўткир бурчак остида дарвоза томон зарба берди. Тўп ҳимоячидан майдонни тарк этди\n33' Ҳакам "Сандерленд" дарвозаси томон жарима зарбаси белгилади. Дарвозагача 24 метр\n31' Ўзил жарима майдончаси ташқарисидан зарба берди. Тўп ҳимоячингинг оёғига тегибЭ, ўз йўналишини ўзгартирди. Шунга қарамай, Манноне тўпни эгаллади\n30' Меҳмонлар тўпни назорат қилиб, рақиб жарима майдончасига қисқа паслар орқали ёриб киришга уринмоқда. "Сандерленд" ишончли ҳимояланмоқда\n27' "Арсенал" бурчак тўпини ўйинга киритди. Дарвоза томон зарба берилмади\n24' Монреал чап қанотдан дарвозабон майдончасига узатма берди. Жиру тўпни дарвоза томон аниқ бура олмади\n22' Вууууҳ! "Сандерленд" дарвозагача 25 метрлардан жарима зарбасини тепиш ҳуқуқини қўлга киритди. Патрик ван Анхольт йўллаган зарба натижасида тўп устун ва тўсин кесишган жойга тегиб, майдонни тарк этди\n20' Ивоби жарима майдончаси бурчагидан зарба йўллади. Манноне тўпни эгаллади\n18' Жарима майдончасига узатма берилди. Жиру офсайдда қолди\n15' Бурчак тўпини "канонирлар" қайтаришди. Каттермол жарима майдончаси ташқарисидан зарба берди. Бу сафар ҳам бурчак тўпи эди, аммо ҳакам рекошетни сезмай қолди\n14' "Арсенал" ҳимоячиларининг майдон марказидаги хатосидан кейин Хазри тўпни эгаллаб олиб, меҳмонлар жарима майдончасига яқинлашиб келди ва зарба берди. Тўп ҳимоячидан майдонни тарк этди\n10' Бурачкдан етказилган узатмага Мертезакер бош билан зарба берди. Тўп тўппа-тўғри Маннонега борди\n9' Хавфли вазият! Жиру "Сандерленд" дарвозабон майдончасининг ўнг томонида тўпни қабул қилди ва ўткир бурчак остида зарба берди. Тўп ҳимоячининг оёғига тегиб, дарвозабоннинг устидан ошаётганди, Манноне тўпни қайтарди.\n5' Мезбонлар бурчак тўпини ўйинга киритишди. Хавфли вазият юзага келмаи\n4' Вууҳ! Ивоби жарима майдончаси ташқарисидан зарба йўллади. Тўп устун ёнидан ўтиб кетди\n1' "Сандерленд" ва "Арсенал" жамоалари ўртасидаги АПЛнинг 35-тур баҳсига старт берилди!


Эркин микрофон - Чумолидан қутулиш формуласи\n07 май 2021, Тошкент вақти: 03:33\nОзодликка қўнғироқ қилган фарғоналиклардан бири¸ ҳатто темирни ҳам кемирувчи термитлардан қутулиш учун ўзи қўллаб келаëтган усулни бошқалар билан ўртоқлашишни ният қилибди.\nФарғона шаҳридан қўнғироқ қилган илк суҳбатдошимиз Марказий Осиë янгиликларини ëйинловчи К+ телеканали орқали Ўзбекистон иқтисодиётининг ўтган 9 ой ичида МДҲ давлатлари орасида энг юқори даражага ўсгани, хусусан ички ялпи маҳсулот ишлаб чиқариш 8 фоизга кўпайгани ҳақидаги хабарни эшитиб, таажжубга тушгани ҳақида гапирди.\n- “Ўзбекистон экономикаси СНГ бўйича энг баланд кўрсаткични кўрсатди” деяпти. Шунга тушунмадикда. Ўзбекистонда бунақа нарсаларни гапирмайди. Экономика шунақа жадал кўтарилган бўлса¸ халқимизнинг яшаши жуда ҳам пастку. Мисол Россияники зўрмас. Мен ишлаб келдимда у ëқда. Ўзбекистонда эконом қилиб халққа ойига 400 грамм ëғ беришаëтган эди. Шуни 200 грамм қилиб қўйишди. Унни ҳам камайтиришди. Шунақа қилиб экономикамизни кўтаришаяптимикан булар¸ деган савол пайдо бўладида тушунмаган одамда. Экономика зўр бўлса¸ халқ фаровон яшаши керакку¸ тўғрими? Ҳамма ерда иш бўлиши керак¸ ҳамма Россияда эмас Ўзбекистонда ишлаши керак. Булар қўрқмасдан¸ уялмасдан қанақа қилиб бераяпти буни¸ дейди фарғоналик тингловчимиз.\n“Йиллар ўтаверади, лекин эски ҳаммом эски тос”\nдейди хоразмлик суҳбатдошимиз Қурбон Матжон. Унинг “Эркин микрофон”га айтишича, Ўзбекистонда йилларнинг номланиши бу шунчаки номига, лекин аслида бу йилларда халқ фаровонлиги йўлида жиддий ўзгаришлар бўлмаган. Қурбон ака бунга ўтиб бораётган “Қишлоқ тараққиёти ва фаровонлиги” йилини мисол қилиб келтиради.\n- Қишлоқ тараққиëти ва фаровонлиги йили¸ деб бирор нарса бўлгани йўқ қишлоқда. Ҳар йилга ном қўйишадику¸ болаларга исм қўйгандай гапда бу. Ҳеч нарса қилинмади. Масалан¸ Питнак қишлоғида 20 минг аҳоли яшайди. Бирорта қилинган иш йўқ. Йўл қурилмаса. Йўлллар шу даражада ëмон. Водопровод суви йўқ. Одамлар водопровод сувини бир километрдан олиб келадилар. Бутун шўр сув. Хоразмни биласизку¸ бутун ери шўрланган. Ҳеч нарса қилинмади. Мустақилликдан бери битта йўл ҳам ремонт бўлмади. Бир зикаш¸ адабийчаси захкаш дейдими¸ бир коллектор қазилмади. Мана шундай гап. Уй-жой билан таъминлашга ҳеч қандай жой қурилиб тургани йўқку. Мустақилликдан олдин нима бўлган бўлса бўлди. Мустақиллик даврида қурилган иморатларни раҳбарлар талон-тарож қилди. Бирор нарса қилингани йўқ бу қишлоқда. Қишлоғимизда бир ферма бор эди. Уни ҳам талон-тарож қилиб юбордилар¸ дейди Қурбон Матжон.\nТермитни йўқ қилишнинг осон йўли\nФарғонадан қўнғироқ қилган суҳбатдошимиз, ёғочларни еб ташлаётган чумолилар-термитларга қарши курашишнинг ўз тажрибасидан ўтказган энг осон йўли борлиги ҳақида маслаҳат беради.\n- Қумурсқани йўқотиш учун 200 грамм қўй ëғини қумурсқанинг йўлига ташлаш керак. Ëғни ташлагандан кейин қумурсқалар ëғга тўпланишни бошлайди. Миллион-миллион бўлади. Бир идиш олиш керак. Бу идиш иложи борича силлиқ бўлиши керак. Ўша идишнинг ëнига битта ўтин ëки калтак қўйиб қўяди. Ўтиннинг тагига битта ëғ суртиб қўйса¸ ҳалигидан чиқиб¸ тўғри идишга тўпланаверади. Икки кундан кейин идишнинг ичига миллион-миллион қумурсқа тўпланиб қолади¸ дейди фарғоналик суҳбатдошимиз.\nОзодликка Қозоғистондан қўнғироқ қилган Шуҳрат ҳозир Остона шаҳрида ишлайди. Асли хоразмлик. Унинг айтишича, у бир ойда Ўзбекистонда ишлаб топадиган бир йиллик пулни топмоқда.\nШуҳрат: Қозоғистонда ишлаяпмиз. Бу ëқ Хоразмга қараганда яхши.\nШуҳрат: Стройкада ишлаймиз. Остонада ишлаяпман ҳозир. Ғишт терамиз¸ сувоқ қиламиз. Барибир бу ëқ яхши.\nОзодлик: Хоразмдан кўпчиликми?\nШуҳрат: Ҳа¸ Ўзбекистондан кўпчилик. Хоразмдан бир бригада.\nОзодлик: Ойликлар яхшими ахир?\nШуҳрат: Ойликлар бўлади. Ойма ой бераяпти.\nОзодлик: Яшаш жой¸ овқатлар қандай?\nШуҳрат: Овқатлар бўлади. Пахтадагидай эмас. Нима дейди¸ қорин тўяди.\nОзодлик: Ëтадиган жойларингиз қаерда?\nШуҳрат: Ëтадиган жой объектнинг ичида. Подвалда ëтамиз.\nОзодлик: Подвал зах эмасми?\nШуҳрат: Зах бўладию¸ печка бор. Печкаларни ëқиб қўямиз. Уже қиш келаяпти. Бундан кейин қийин. Ишлаяпмиз амаллаб.\nОзодлик: Сизлар шу ерда қишлаб қоласизларми?\nШуҳрат: Қишлайдиганлар ҳам бор¸ қайтадиганлар ҳам бор.\nОзодлик: Оладиган маошларингиз Ўзбекистонга қараганда кўпроқми¸ камроқми?\nШуҳрат: Мен сизга айтсам ака¸ Ўзбекистонда бир йил ишлаб топадиганни¸ шу ерда яхши иш бўлиб турса¸ пулини берса¸ бир ойда топасиз.\nОзодлик: Уйга ҳар ойда қанчадан жўнатаяпсиз?\nШуҳрат: Доллар ҳисобида тахминан 300 доллар.\nОзодлик: Ўзбекистонда шунақа маошли иш йўқми? Бор шекилли.\n- Мен Ўзбекистонда бунақа ойликни эшитмадим. Тошкент томонларда бор бўлса керак. Биз томонларда унақа иш йўқ. 300 доллар ҳозир Ўзбекистонда 550 минг бўлади тўғрими? Бир йилда топасизда уни. Ойига 55 мингдан топсангиз. Уни ҳам берса¸ дейди Шуҳрат.


Galaxy F42 5G ҳам сертификат олди – хусусиятлари билан танишамиз - Terabayt.Uz\nSamsung компанияси бешинчи авлод уяли алоқа стандартини қўлловчи ҳамёнбоп смартфонлар ассортиментини кенгайтиришда давом этмоқда. Шулардан бири – Galaxy F42 5G модели яқинда Wi-Fi сертификатини олган ва тез орада тақдим этилади.\nКаталог рақами SM-E426B бўлган Samsung Galaxy F42 5G смартфони энди Bluetooth SIG маълумотлар базасида ҳам «кўриниш берди». Мазкур ташкилот янги моделдан ташқари Galaxy A22 5G, Galaxy Buddy ҳамда Galaxy Wide 5 қурилмаларига битта сертификат берганига қараганда, кутилаётган смартфоннинг техник хусусиятлари ҳам Galaxy A22 5G моделиники каби бўлади.\nАйтиш керакки, Galaxy A22 5G смартфони ўлчами 6,6 дюймлик, кадр янгиланиг частотаси 90 герцлик IPS-экранга эга. Унинг учталик камерасида бош камера 48 мегапикселлик, аккумулятори эса 5000 мА/соатлик. Samsung бу маҳсулотини MediaTek Dimensity 700 процессори базасида тайёрлаган ва 4–8 гигабайтлик тезкор, 64–128 гигабайтлик доимий хотирали вариантларда сотяпти.\nGalaxy F42 5G моделида ундан фарқли хотира модификациялари бўлиши ҳам мумкин. Кейинги ойларда Samsung ўрта нархли ва арзон смартфонларида батарея сиғимдорлигига катта аҳамият бермоқда. Шунга қараганда, янги қурилмада ҳам 6000 ёки ҳатто 7000 мА/соатлик аккумулятор қўлланишини кутиш мумкин. Унинг қадоқданоқ Android 11 операцион тизими билан тақдим этилишига эса шубҳа қилмаса ҳам бўлади.\n#Samsung #Samsung Electronics #Samsung Galaxy #Smartfon #Android смартфон #смартфонлар # 5G смартфон #5G-смартфони #Samsung Galaxy A22 5G #Samsung Galaxy A22 #Samsung Galaxy F42 5G


Президент Ислом Каримов илк бор дунёнинг энг қудратли мусулмонлари рўйхатида - BBC News O'zbek\nImage caption Мисрлик таниқли шайх қудратлилик бобида бу йил Саудия Арабистони подшоҳини ҳам ортда қолдириб кетди\nАммо Ўзбекистон президенти илк бор киритилган рўйхатда Мисрнинг "Ал-Азҳар" университети буюк шайхи ва масжидининг Бош имоми Аҳмад Муҳаммад ат-Тойиб қудратлилик бобида барча рақибларини ортда қолдириб кетди.\nПрезидент Ислом Каримов эса, қолган 499 та қудратли мусулмоннинг сафидан жой олди.\nУнинг исм-шарифи остида берилган изоҳда эса, "...Ўзбекистоннинг қарийб 30 миллион аҳолиси бўлса, шундан 95 фоиздан ортиқроғи мусулмон. Кўплар, одатда, ҳар қандай эътиқодли мусулмоннинг, хоҳ у ваҳҳобий бўлсин ё хоҳ суфий, "исломий экстремизм" тамғаси билан қатағон ёки таъқибларга учрашини сезишган", - дейилади.\nБу гал, ҳатто, кетма-кет беш йилдирки ҳаммадан ўзиб келаётган Саудия Арабистони подшоҳи Абдулла бин Абдулазиз ҳам иккинчи ўрин билан кифояланишга мажбур бўлди.\n"Дунёнинг энг қудратли 500 мусулмони" рўйхати Уммонда жойлашган Қироллик Исломий Стратегик Тадқиқотлар маркази томонидан эълон қилиб келинади.\nЎтган йил рўйхатда дунёнинг энг қудратли иккита мусулмонидан бири, деб топилган Туркия Бош вазири Ражаб Тойиб Эрдўғон эса, бу йил олтинчи ўринга тушиб қолган.\nМарокаш подшоҳи Муҳаммад VI ни четга суриб, Эрон Олий руҳоний раҳбари Оятуллоҳ Али Ҳоманаий учинчи ўринга чиқиб олган.\nЮқори тўртликни эса, бу йил Иордания қироли Абдуллоҳ тўлдирган. Қирол ҳазратлари Мисрнинг "Мусулмон биродарлиги" ҳаракати руҳоний раҳбари Муҳаммад Бедиянинг ўрнини эгаллаган.\nImage caption Ўтган йил юқори ўнликка киришига бир баҳс қолган Мисрнинг "Мусулмон биродарлиги" ҳаракати раҳбари Муҳаммад Мурсий эса, бу гал, ҳаттоки, юқори элликталикка ҳам кира олмади\nДунёнинг энг қудратли элликта мусулмони рўйхатига кирган аёллар эса, фақат Иордания Қироличаси Рания ал-Абдуллоҳ, Суриядаги "Қубайсий" ҳаракати етакчиси шайх Мунира Қубайсий ва Қатар жамғармаси раҳбари Шейха Моза бинт Носир ал-Миснед ҳазрати олиялари бўлишган, холос\nУларнинг орасида Марокаш подшоҳи, ироқлик оятуллоҳ, Индонезия президенти, Уммон султони ва Бирлашган Араб Амирликлари валиаҳд шаҳзодаси бор.\nБу йил Туркиядаги "Нурчилар" оқими раҳбари Фатҳулла Гулен юқори ўнликдан чиқиб кетган.\nЎтган йил 11-ўринда келган Мисрнинг яқинда қудратдан четлатилган янги президенти Муҳаммад Мурсий эса, бу гал, ҳатто, элликталикка ҳам кира олмаган.\nАммо, бу йилги рўйхатга қаралса ҳам, уларнинг орасида бирор бир собиқ Шўро давлати вакили йўқ.\nImage caption Бу - Ўзбекистон раҳбарининг илк бор "Дунёнинг энг қудратли мусулмонлари" рўйхатига тушиши экани айтилади\nПрезидент Ислом Каримовдан ташқари "Дунёнинг энг қудратли 500 мусулмони" рўйхатида Ўзбекистонни бу йил яна мамлакат Бош муфтийси Усмон Алимов намоён этган.\nҚолган Марказий Осиё давлатлари орасидан эса, Тожикистоннинг мухолифатдаги "Ислом Уйғониш" партияси раҳбари Муҳиддин Кабирий ва Туркманистон Президенти Гурбангули Бердимуҳаммедов ушбу рўйхатга тушишган.\nЎтган йилдагисидан фарқли тарзда, Тожикистон Президенти Имомали Раҳмон бу гал умуман рўйхатга кирмаган.\nСобиқ Шўро давлатларини яна Озарбайжон президенти, Бош муфтийси, таниқли ҳофизи Олим Қосимов, Россия Бош муфтийси, Санкт-Петербург масжиди имоми ва Чеченистон президенти намоён этишган. Татаристон раҳбари бу гал рўйхатдан чиқиб кетган.\nЯқинда Толибоннинг ҳужумига учраб, оғир яраланган покистонлик фаол ўқувчи қиз Малала Юсуфзай ҳам бу йил жаҳонда катта таъсирга эга муслима, деб топилибди.\nДунёнинг энг бообрў 450 та мусулмони 15 та тасниф бўйича аниқлаб олинади. Аммо уларга ўрин берилмайди.\nЭнг эътиборлиси шуки, бу йил ҳам Афғонистон Президенти Ҳомид Карзайдан ташқари, "Ҳаққоний" жангари гуруҳи раҳбарларидан Сирожиддин Ҳаққоний, "Ҳизби Исломий" гуруҳи лидери Гулбиддин Ҳикматёр, Толибон ҳаракати раҳбари Мулла Умар ва ўзининг ашаддий танқидчилиги билан танилган собиқ парламент вакили Малалай Жоя ҳам "Дунёнинг энг қудратли 500 мусулмони" рўйхатига тушишган.


Варди "Лестер" билан шартномасини 2019 йилгача узайтирди - Спорт UZ - Скачать музыку бесплатно новинки музыки 2016-2017\nАнглиянинг "Лестер" футбол клуби ҳужумчиси Жейми Варди клуб билан шартномани узайтирди. 29 ёшли футболчининг янги шартномаси 2019 йилнинг ёзигача амал қилади. Футболчи "тулкилар" таркибида 2012 йилдан бери тўп суриб келади. Жорий мавсумда Варди Англия чемпионатининг 25 та ўйинида 18 та тўп муаллифига айланган. - деб хабар бермоқда Stadion.uz нашри.


Махсус таълим ривожига бағишланди\nЎзбекистон Республикаси Халқ таълими вазирлиги томонидан имконияти чекланган болалар мактаб-интернатлари раҳбарлари учун ўқув-семинари ташкил этилди.\nХорижий тилларни ўрганиш такомиллашмоқда\nНукус шаҳридаги 1-ихтисослаштирилган умумтаълим мактабида ўқувчиларнинг чет тилларни пухта ўзлаштириши учун барча шароит ва имкониятлар яратилган.\nЎзбекистонда Европа таълими кунлари\nТошкентда Ўзбекистонда Европа таълими кунларининг ўтказилишига бағишланган матбуот анжумани бўлиб ўтди.\nФан тараққиёти – юксалиш омили\nЎзбекистон Фанлар академияси Полимерлар кимёси ва физикаси институтида полимерлар ҳақидаги фаннинг долзарб масалаларига бағишланган халқаро илмий-амалий анжуман бошланди.\nСифатли таълим – юксак самара гарови\nНаманган юридик коллежида 2582 нафар йигит-қиз ҳуқуқшунослик, ижтимоий муҳофаза қилиш ҳуқуқшуноси, хўжалик масалалари бўйича ҳуқуқшунос йўналишларида таҳсил олмоқда.\nИлм-фан салоҳияти ортмоқда\nПрезидентимиз Ислом Каримов раҳнамолигида мамлакатимизда илм-фан соҳасини ривожлантириш, илмий-тадқиқот институтлари фаолиятини такомиллаштириш, фан ва ишлаб чиқариш интеграциясини ошириш, ёш, иқтидорли олимларни ҳар томонлама қўллаб-қувватлаш ва рағбатлантиришга алоҳида эътибор қаратилмоқда.\nШаҳрихон енгил саноат ва хизмат кўрсатиш касб-ҳунар коллежи меҳнат бозорига мультимедиа тизимлари ва дастурий таъминот, компьютер ва компьютер тизимларини созлаш ва таъмирлаш, автомобилларга техник хизмат кўрсатиш каби йўналишларда мутахассислар тайёрламоқда.\nЁшлар тарбияси ва глобал тармоқ\nЎзбекистон Республикаси Олий ва ўрта махсус таълим вазирлиги ҳузуридаги “Маънавият ва маърифат” марказида интернетнинг имкониятлари ва таълим тараққиётидаги ўрнига бағишланган давра суҳбати ўтказилди.\nЧет тилларни ўқитиш такомиллашмоқда\nФарғона давлат университети қошидаги академик лицейда хорижий тиллар замонавий таълим андозаларига мувофиқ, илғор педагогик услубларда ўқитилмоқда.\nНаманган вилояти Тўрақўрғон қишлоқ хўжалиги касб-ҳунар коллежида соҳанинг беш йўналиши бўйича етук мутахассислар тайёрланмоқда. Бунда таълим маскани педагоглар жамоасининг хизмати катта бўлаётир.\nНукус шаҳридаги 1-ихтисослаштирилган умумтаълим мактабида чет тили дарсларини ташкил этишда Президентимиз Ислом Каримовнинг 2012 йил 10 декабрда қабул қилинган “Чет тилларни ўрганиш тизимини янада такомиллаштириш чора-тадбирлари тўғрисида”ги қарори муҳим дастуриламал бўлаётир.\nНавоий вилоятидаги мавжуд болалар мусиқа ва санъат мактаблари замонавий қиёфа касб этиб, моддий-техника базаси янада мустаҳкамланди.\nОна тили байрами\nМамлакатимиздаги умумтаълим мактабларида 21 октябрь – Ўзбекистон Республикасининг “Давлат тили ҳақида”ги қонуни қабул қилинган кун олдидан очиқ дарслар, учрашув, викторина ва танловлар ташкил этилмоқда.\nПухта билим омили\nПрезидентимиз Ислом Каримовнинг 2012 йил 10 декабрда қабул қилинган “Чет тилларни ўрганиш тизимини янада такомиллаштириш чора-тадбирлари тўғрисида”ги қарори асосида Бухоро вилояти таълим тизимида ҳам изчил ишлар амалга оширилмоқда.\nҚарши шаҳридаги олимпия захиралари спорт коллежида 600 нафар ўғил-қиз таҳсил олмоқда.\n“Баркамол авлод” марказида\nБухоро шаҳрида жойлашган Бухоро вилоят “Баркамол авлод” болалар марказида 540 нафар ўғил-қиз малакали педагоглар, ўз соҳасининг усталари кўмагида билим ва маҳоратини ошириб, касб-ҳунар ўрганмоқда.\nНавоий шаҳридаги 2-умумтаълим мактабида жорий ўқув йилида 127 нафар ўғил-қиз биринчи синфга қабул қилинди. Улар айни пайтда хорижий тилларни ҳам ўрганмоқда.\nЁш мутахассислар - иқтисодиёт тармоқларига\nБухоро вилояти Ромитан туманидаги қурилиш ва хизмат кўрсатиш касб-ҳунар коллежи иқтисодиёт тармоқларига замонавий билим ва касб кўникмасига эга ёш мутахассисларни тайёрлаб бераётган таълим масканларидан.\nШаҳрихоннинг зукко ёшлари\nШаҳрихон тумани Дўлан қишлоғида жойлашган “Баркамол авлод” болалар марказида 450 нафар ўғил-қиз дарсдан бўш вақтини самарали ўтказмоқда.\nТест синовлари – холис ва ишончли\nПойтахтимиздаги Миллий матбуот марказида Ўзбекистон Республикаси Вазирлар Маҳкамаси ҳузуридаги Давлат тест марказининг 2013-2014 ўқув йилида мамлакатимиз олий ўқув юртларига талабаларни қабул қилиш якунларига бағишланган матбуот анжумани бўлиб ўтди.


www.ziyouz.uz | Страница 1330 из 1331 | Зиё истаган қалблар учун!\n2004 йилги Нобeль мукофоти соҳиблари\nЧоп этилган 22.10.2004 06.07.2018 МуаллифZiyouz.uz\nНобель мукофотини барча яхши билади. Йилда бир маротаба эълон қилинадиган ушбу соврин Ер куррасида қилинган оламшумул кашфиётлар ва ихтиролар учун берилади. Алфред Нобелнинг васиятига кўра, тақдимот фаолияти 1895 йилнинг 27 ноябрьида бошланди. Дунё бўйича энг катта пул мукофоти ҳам айни давоми…\nРузвeльт хатоларига нима сабаб бўлганди?\nЧоп этилган 06.10.2004 06.07.2018 МуаллифZiyouz.uz\nАмерика тарихида етакчи ўрин тутган шахслардан бири, шубҳасиз, Франклин Делано Рузвелтдир. Яқинда хориж матбуоти электрон сайтларида у ҳақда қизиқарли маълумотлар эълон қилинди. Улар Ялта конференцияси билан боғлиқ. Маълумки, 1945 йил 4—11 февраль кунлари Қримда ташкил этилган конференцияда СССР, Буюк Британия давоми…\nАҚШ: Сайлов арафасидаги тортишув\nЯна саноқли кунлардан кейин — ноябрь ойида АҚШда президентлик сайлови бўлиб ўтади. Сизга маълумки, сайловда республикачилар партиясидан амалдаги президент Жорж Буш, демократлардан эса сенатор Жон Керри биринчилик учун кураш олиб боради. Ўтган ҳафта икки номзод сайловолди кампанияси доирасида дастлабки телевивизион давоми…\nҚуролланиш пойгасида ким ғолиб?\nЧоп этилган 22.09.2004 06.07.2018 МуаллифZiyouz.uz\nЖаҳон қурол-аслаҳа бозорига назар 1990-йиллар аввалига келиб, сайёрамизни деярли ярим аср қўрқув ва ҳадик муҳитида сақлаб келган «совуқ уруш» поёнига етди. Бу машъум даврнинг энг кўзга кўринган хусусияти ва иллати қуролланиш пойгаси эди. Икки буюк давлат, икки буюк салтанат — давоми…\nБМТ: Қашшоқлик билан курашиш — олий мақсад\nЧоп этилган 21.09.2004 06.07.2018 МуаллифZiyouz.uz\nБирлашган Миллатлар Ташкилотининг бош котиби Кофи Аннан ўзининг дунё раҳбарларига қилган мурожаатини қуйидаги сўзлар билан бошлади: “Мен дунё мамлакатлари раҳбарларини Ер куррасида қашшоқлик билан энг юқори даражада курашишга даъват этаман. Бу дегани, ҳеч бўлмаса 2015 йилга қадар 1 млрд. ўта давоми…\nСталиннинг сўнгги сири\nЧоп этилган 09.09.2004 06.07.2018 МуаллифZiyouz.uz\nКоммунизм доҳийси ўз аъёнлари томонидан заҳарлаб ўлдирилган!.. Коммунистларнинг жаҳонга машҳур доҳийси, бутун дунёни Москва қаршисида тиз чўкишини орзу қилган Иосиф Сталин вафот этгани ҳам ярим асрдан зиёд вақт ўтди. Бу муддат давомида «халқлар отаси»нинг ўлими ҳақида турли тахминлар, мулоҳазалар билдирилди. давоми…\nШимолий Осетия: Жаҳонни ларзага солган фожиа\nЎтган ҳафта Шимолий Осетиянинг Беслан шаҳрида содир этилган мудҳиш хунрезлик дунё афкор оммаси, алалхусус, Россия жамоатчилигини чуқур изтироб ва танг аҳволга солиб қўйди. Мамлакат тараққиёти бир лаҳзага тўхтаб қолди гўё. Россиянинг яқин тарихида бу каби даҳшатли фожиа, бу каби шафқатсиз давоми…\nБеслан: Дунёни ларзага солган ваҳшийлик\nЧоп этилган 07.09.2004 06.07.2018 МуаллифZiyouz.uz\nРоссиянинг Шимолий Осетия республикасидаги Беслан шаҳарчасида содир этилган мудҳиш террор оқибатларини бутун дунё кузатиб уч кун сукут сақлашга мажбур бўлганини бугун жаҳон ҳамжамияти қандай изоҳлар экан? Террорга қарши бир тану бир жон бўлиб курашилмаса нима оқибатларга олиб келишини жаҳон аҳли давоми…\nАдабиёт ҳар бир миллатнинг ҳисли кўнгил тарихининг энг қоронғу хоналарида маишат (тирикчилик) ҳар хил тусда ва рангда битишган…\nЧоп этилган 10.08.2004 МуаллифZiyouz.uz\nАдабиёт ҳар бир миллатнинг ҳисли кўнгил тарихининг энг қоронғу хоналарида маишат (тирикчилик) ҳар хил тусда ва рангда битишган, файзли тил бирга тақдир этула олмайдирғон бир гулдур. Ушбу яшадигимиз муҳит доирасинда онинг тўлқуни одамнинг ҳар хил маишатига қараб ўзгарадур…Чўлпон\nАдабиёт — кўнгил иши, илҳом самараси. Туйғусиз, илҳомсиз ёзилган асар чангланмаган гулга ўхшайди — мева тугмайди.\nАдабиёт — кўнгил иши, илҳом самараси. Туйғусиз, илҳомсиз ёзилган асар чангланмаган гулга ўхшайди — мева тугмайди. Кўнгил рози бўлган асаргина китобхоннинг кўнглига йўл топади, китобхоннинг кўнглида мева тугади…Абдулла Қаҳҳор\n1 330-саҳифа. Жами: 1 331Боши«1 3221 3231 3241 3251 3261 3271 3281 3291 3301 331»\nМусо Тожибоев. Муҳаммад Шайбоний ижодий мероси\nҚамчибек Кенжа. Эрон бўйлаб (лавҳалар)\nПрофессор Санжар Содиқов вафот этди\nЎрта Осиё халқларининг Бальзаги\nКонстантин Паустовский. Машанинг боғи (ҳикоя)\nНуруллоҳ Аббосхон. Ўзбекча рақс (спектакль)\nРольф Эдберг. Сув томчилари — вақт томчилари\nМарк Твен. Миссис Мак-Вильямс ва Яшин (ҳикоя)\nЎзбекистон халқ шоири Шукрулло вафот этди\nЖуброн Халил Жуброн. Қайрилган қанотлар (қисса)


БРИКС етакчилари БМТни терроризм ҳақидаги конвенция қабул қилишга чақирди\n20:01 / 16.10.2016\nБРИКС мамлакатлари раҳбарлари халқаро ҳамжамиятни терроризм бўйича БМТнинг кенг қамровли конвенцияси қабул қилинишини тезлаштиришга чақирди. Бу ҳақда Гоадаги саммит якунларига кўра қабул қилинган декларация асосида РИА Новости ахборот агентлиги хабар берди.\n«Биз барча мамлакатларни БМТ Бош ассамблеяси доирасида халқаро терроризмга қарши кенг қамровли конвенция қабул қилиниши бўйича ишларни жадаллаштиришга чақирамиз», — дейилган ҳужжатда.\nДекларацияда шунингдек бирлашманинг халқаро терроризм, хусусан, ИШИД бўйича умумий позицияси ифодаланган. Бу террорчи ташкилот бутун дунёдаги тинчлик ва барқарорликка катта таҳдид солиб тургани қайд этилган.\nБРИКС (Бразилия, Россия, Ҳиндистон, Хитой, ЖАР) саммити 15-16 октябрь кунлари Ҳиндистоннинг Гоа шаҳрида бўлиб ўтди.


Улус ўнг бўлсин, оқ мўл бўлсин, азизлар!\nНаврўз – Улуснинг Улуғ куни қозоқ даласига шуъласини сочиб келганда табиатда жонланиш бошланиб, ўзгача қиёфа касб этади.\nНаврўз – қадимий байрам. Томири теранга кетган Наврўз ҳар доим энсаси буюк элнинг, пойдевори мустаҳкам бирликнинг, ризқ ва тотувликнинг байрами бўлиб келган. Буюк даштнинг юксак руҳига йўғрилган Наврўз – халқимизнинг турмуши ва бирлиги, баракасининг кўриниши, буюк руҳимизнинг, маданиятимиз ва санъатимиз, урф-одатларимиз, тилимиз ва дилимизнинг ўзаги.\nЭлбоши Нурсултан Назарбаевнинг “Дин ва тилга бўлинмайдиган Наврўз байрами мустақиллик йиллари улусни бирлаштира олди. Бугунги кунда у – элимиздаги энг улкан байрам”, деган сўзи Наврўзнинг кенг қанот ёйишига туртки берди.\nМустақил давлатимизнинг шаклланиши билан бирга Наврўз байрами барча қозоғистонликлар учун умумхалқ шодиёнасига айланди. Кўклам мавсумида кун ва тун тенглашган кунни қадимда ота-боболаримиз Улуснинг улуғ куни деб аташган.\nНаврўз – йил бошигина эмас, бу энг аввало, эзгулик ва яхшилик айёми. Наврўз – маънавий янгиланиш ва тотувлик, тинчлик ва барака рамзи.\nУлуснинг улуғ кунида одамлар гина-аразларни унутиб, бир-биридан кечирим сўраб, тотувлашган. Тўкин дастурхон атрофида бафуржа суҳбатлашиб, етти хил дон билан наврўз кўжадан тотишган. Наврўз айёмида дарахт кўчатлари экилиб, булоқ кўзи очилар эди. Кўкламнинг янгиланиш кунида атроф-муҳит тозаланиб, ерга дон ташланган.\nБугунги кунда қадимий байрам бизнинг янгиланган жамиятимиз билан уйғунлашиб, Ватанимизда дўстлик ва тотувликни ривожлантиришда муҳим ўринга эга бўлди.\nНаврўз – инсон қалбидаги ҳис-туйғулар силсиласини, ботиний эврилиш ва пўртаналарни табиатдаги сирларнинг хазинаси билан боғлайдиган янгиланиш ва такомиллашиш жараёни ҳамдир.\nНаврўз ойининг 21идан 22сига ўтар кечаси кун ва туннинг тенглашиши халқимизнинг меҳмондўстлиги, ҳамжиҳатлиги ва барака-бирлигини кўрсатади.\nУлуснинг улуғ кунининг қадрлилиги яна шундаки, у одамзодни мурувватга, одамгарчиликка, имонга, эзгуликка чорлайди.\nҚадимдан янгиланиш ва бунёдкорликнинг бошланиши, ризқ-насибанинг рамзи бўлган Наврўз заҳматли меҳнатларингизга муваффақиятлар олиб келсин.\nЭлимиздаги барқарорлик мустаҳкам бўлиб, бахт ва баракамиз ортаверсин! Улус ўнг, оқ мўл бўлсин, азизлар!\nЖ. ТУЙМЕБАЕВ, Жанубий Қозоғистон вилояти ҳокими, Қ. БАЛАБИЕВ, вилоят маслаҳати котиби, 2018-03-20, 12:11 302


Калкутта мусулмонларининг эҳтироми\nЯкшанба, 18 Июн 2017 12:36\nҲиндистонда мусулмон ҳамжамияти саъйи ҳаракатлари билан ажойиб тарзда яҳудийлар маданий ва диний мероси сақланиб келинмокда.\nИброний қиз Митана Александр 1975 йилда Калкутта шаҳридаги қизларнинг яҳудий мактабини тарк этаётганда, у сўнгги яҳудий ўқувчи бўлган. Қолган қизлар мусулмон оилалардан эди. Мактаб битта ўқувчи учун ётоқхонани ва унинг комендантини таъминлаши оғирлик қилганлиги боис Митана бошқа мактабга ўтишга мажбур бўлди.\nШунга қарамай, Калкуттадаги яҳудий мактаб ўз фаолиятини тўхтатмади. Ҳозирги пайтда унда 1400 нафар қиз таҳсил олади, улардан 1200 нафари муслималардир, деб CNN'га таянган ҳолда IslamNews ҳабар берди. Ўқитувчиларнинг аксарияти мусулмонлардан иборат. Мактабнинг номи, дарвозадаги Довуд юлдузи ва деворларда осилган яҳудий пешволарнинг расмларларини ҳисобга олмаганда мактабда яҳудийликдан асар ҳам қолмаган. У ерда эркаклар бўлмагани учун муслималар дарсга келгач, мактаб формасини киядилар, қайтаётиб, яна ҳижобини киядилар.\nКалкутта мусулмонлари нафақат яҳудий мактаб кўринишини сақлаб қолишган, балки шаҳардаги канисалар тўғрисида ҳам ғамхўрлик қилишмоқда. Мавжуд бўлган учта яҳудийларнинг эҳромлари мусулмонлар қарамоғида.Улар канисаларда кузатувчилик ва маъмурлик қилишмоқда.\nУшбу бўлимдаги бошқа мақолалар: « ИШИД ўз сафдошларига «жаннат билетлари»ни тарқатмоқда Ғайридинларни Исломни қабул қилишга нима ундамоқда? »


ХАЛҚИМИЗ БУГУН ЯХШИ ЯШАШНИ ИСТАЙДИ - Ўзбекистон овози газетаси\nОдамларимиз ислоҳотлар самарасини келажакда эмас, балки бугун ўз ҳаётида ҳис этишлари зарур.\nЕр юзидаги бирор-бир мамлакат, миллат тараққиётдан ортда қолишни истамайди. Ривожланмаслик, ислоҳ этмаслик — қарамлик ва маҳкумлик каби хатарлидир. Кимдир кимнидир кутиб ўтирмайди. Манфаатлар ҳукмрон бўлган бугунги дунёда ҳаракат қилган, изланган, илм эгаллаган халқ тўла маънодаги мустақил ва озоддир.\nБу ўринда миллий бирлик муҳим аҳамиятга эга эканини алоҳида таъкидлаш зарур. Шунинг учун ҳам биз янада жипслашишимиз, бир кучга, шиддатга айланишимиз лозим. Ўшандагина орзуларимиз рўёбга чиқади. Бугун биз бутун бир халқ сифатида тараққиёт ва юксалиш йўлидамиз. Энди фақат садоқат ва фидойилик керак.\nПрезидентимиз Шавкат Мирзиёев Конституциямизнинг 25 йиллигига бағишланган байрам тадбирида халқимиз бугун яхши яшаши керак, деган концепцияни илгари сурди. Одамларимиз бунга ҳақли, лойиқ. Юртимизда бошланган янги ислоҳотлар халқимизга ушбу ҳаётбахш туйғуни, мустаҳкам ишончни, қайтмас интилишни берди.\nБу ҳақиқатни бугун Жиззах вилоятида олиб борилаётган беқиёс ислоҳотлар мисолида ҳам яққол кўрамиз.\nАкрам ИНОМОВ, халқ депутатлари Жиззах вилояти Кенгашидаги ЎзХДП гуруҳи раҳбари, «Эл-юрт ҳурмати» ордени соҳиби:\n— Ҳаёт бир жойда тўхтаб турмайди. Одамлар онгу тафаккури, фаровон ҳаётга бўлган интилиши кундан-кунга ортиб бораверади. Бу, аввало, бутун бир мамлакатни, бутун бир миллатни, юксалаётганидан, ўз қадр-қимматини, ўзлигини англаётганидан дарак беради.\nЖиззах вилоятида Президентимиз ташаббуси билан бошланган ислоҳотлар ўзининг дастлабки самараларини бера бошлади. Одамлар англаб етмоқдаки, бу ислоҳотлар эртага уларнинг ҳаётини бутунлай ўзгартиради. Мамлакатимиз раҳбарининг ҳар бир ташрифидан одамлар қониқиш ҳосил қилмоқда. Вилоятимиз иқтисодиётининг, халқимиз турмуш шароитининг тобора юқорилаётганини ўз кўзимиз билан кўриб турибмиз.\nБугунги кунда Жиззах вилоятида 1160 ишлаб чиқариш корхонаси фаолият кўрсатмоқда. «Жиззах» эркин иқтисодий зонасида лойиҳа қиймати 51 миллион 400 минг АҚШ долларига тенг бўлган 15 корхона ташкил этилди. Натижада 774 янги иш ўрни яратилди.\n2018 йили 196 миллион 500 минг АҚШ доллари йўналтирилиши ҳисобига 5 корхона ишга туширилиши режалаштирилган. Бу 1500 дан зиёд жиззахлик доимий иш ўрнига эга бўлади, деганидир.\nФориш туманида базальт арматуралар ишлаб чиқариш, Ғаллаоролда вольфрамни қайта ишлаш, Зоминда фармацевтика саноатини янада ривожлантириш билан боғлиқ йирик лойиҳалар амалга оширилаяпти. Зафаробод туманидаги йилига 350 минг тонна оқ цемент, 760 минг тонна портланд цемент ишлаб чиқариш қувватига эга Жиззах цемент заводининг йиллик қувватини яна 250 минг тоннага ошириш режалаштирилган.\nОдамлар мақсад-муддаоси, хоҳиш-истагини ифода этадиган, улар дуч келаётган муаммолар ечимига хизмат қиладиган ислоҳотлар одамлар томонидан нафақат қўллаб-қувватланмоқда, балки одамлар ҳаётбахш ислоҳотларнинг фаол иштирокчисига айланмоқда.\nБу ҳақиқатга яқинда Жиззах вилоятига борганимизда, ишонч ҳосил қилдик. «Жиззах» эркин иқтисодий зонасида «Ўзавтосаноат» акциядорлик компанияси «Пежо Ситроен» гуруҳи билан ҳамкорликда барпо этаётган автомобиль заводи қурилишида ишлаётганлар билан суҳбатлашганимизда, ҳаёт ўзгарганига, одамлар дунёқараши ўсганига яна бир бор гувоҳ бўлдик. Халқимиз айтганидек, пойдевори мустаҳкам иморат узоқ йил қад ростлаб туради, бир неча авлодга хизмат қилади. Ҳаво ҳарорати совуқ бўлишига қарамай, бу ердаги ишчиларнинг ғайрати, шижоати, кайфияти жуда баланд.\nУларнинг таъкидлашича, лойиҳадаги ер ва пойдевор ишлари тўлиқ уддаланган. Шу кунларда об-ҳаво халақит бермайдиган юмушларни бажаришмоқда. 650 нафардан ортиқ қурувчи учун барча шарт-шароит яратилган. Ишчилар лойиҳада белгиланган асосий ишларни муддатидан аввал, сифатли, чин кўнгилдан қилаётганини кўриб, тўғриси, ҳавас қилдик, қувондик.\n2017 йил 7 ноябрь. Президентимиз Шавкат Мирзиёев Жиззах вилоятига ташрифи доирасида Франциянинг «Пежо Ситроен» гуруҳи билан ҳамкорликда барпо этилаётган замонавий корхона қурилиши билан ҳам танишди. Мутасаддиларга зарур маслаҳатлар берди. Бошланган ишларни тезлаштириш, сифат ва самарадорлигига алоҳида эътибор бериш кераклигини уқтирди. Ҳозир бу ерда ишлар қизғин бормоқда.\nНорқул НУШАРОВ, «Нуроний» жамғармаси Жиззах вилояти бўлими раиси, «Дўстлик» ордени соҳиби:\n— Мен иқтисодчиман. Узоқ йил турли идораларда ушбу соҳада фаолият кўрсатдим. Касбим тақозоси билан ҳар бир ишни ҳисоб-китоб қилишга ўрганганман. Кимдир менга бир кун келиб, Жиззахда автомобиль заводи қурилади деса, тўғриси, ишонмасдим. Мустабид тузум йилларида бизда пахтачилик, чорвачиликдан бошқа бирор-бир тармоқ ривожланганини эслолмайман. Мустақилликдан сўнг кўплаб йирик лойиҳалар амалга оширилди. Лекин кейинги бир йилда Жиззах вилояти, жиззахликлар ҳаётида юз берган янгиликларни санаб, адоғига етиб бўлмайди.\nПрезидентимиз Шавкат Мирзиёев ташаббуси билан «Пежо Ситроен» гуруҳи ҳамкорлигида барпо этилаётган автомобиль заводини олиб кўрайлик. Бу завод нафақат жиззахликларнинг, балки бутун халқимизнинг фахр-ифтихорига айланишига ишонаман.\nЯқинда газетадан ўқиб қолдим: барпо этилаётган ушбу қўшма корхонанинг устав капитали 30 миллион еврони ташкил этиб, лойиҳани амалга ошириш учун 130 миллион евролик инвестиция жалб этилаётган экан. Бу айтишга осон. Насиб қилса, завод 2019 йили дастлабки машиналарни чиқара бошлайди. Йилига 16 минг дона замонавий автомобиль тайёрланади. Жиззахда ишлаб чиқарилган автомобиллар нафақат ички бозорга, балки хориж давлатларига ҳам сотилади. Бу ерда дастлабки пайтда 600 дан зиёд иш ўрни яратилади. Европа стандартларига жавоб берадиган замонавий машиналар халқимизнинг оғирини енгил, узоғини яқин қилишига ишонаман.\nБугун қайси бир жиззахлик билан суҳбатлашманг, Президентимиз Шавкат Мирзиёев томонидан 2017 йил 27 апрель куни тамал тоши қўйилган, Зафаробод тумани «Чимқўрғон» қишлоқ фуқаролар йиғини ҳудудида бунёд этилаётган Жиззах нефтни қайта ишлаш заводи ҳақида фахрланиб гапиради. Мазкур янги завод нафақат Ўзбекистон, балки Марказий Осиёдаги ноёб саноат обеъктларидан бири ҳисобланади. Қиймати 2,2 миллиард АҚШ доллари бўлган ушбу лойиҳа йилига 5 миллион тонна нефть хомашёсини қайта ишлаш имконини беради. Мазкур корхона учун Қозоғистон Республикаси ҳудудидан тортиб келинадиган қувурнинг узунлиги 95 километрни ташкил этади. Бу энергия ресурсларини етказиш борасидаги харажатларни, заводнинг географик жойлашуви эса бу ерда ишлаб чиқарилаётган маҳсулотларни мамлакатимизнинг барча ҳудудларига ва экспортга йўналтиришдаги харажатларни камайтиради.\nЗаводда углеводород хомашёсини қайта ишлаш бўйича экологик тоза ва энергетик жиҳатдан самарадор технологиялар ўрнатилади. Бунинг натижасида Евро-5 стандартидаги юқори сифатли мотор ва авиация ёқилғиси, бензол, мазут, битум ва бошқа нефть маҳсулотлари ишлаб чиқарилади.\nЯхшибой ТЎЙЧИЕВ, «Маҳалла» хайрия жамоат фонди Зафаробод тумани бўлими раҳбари:\n— Президентимизнинг шахсан ўзи завод қурилишига бош-қош бўлаётганини барчамиз билиб турибмиз. Тўғрисини айтганда, туманимизда бундай йирик саноат корхоналари қурилаётганидан аҳоли жуда хурсанд. Бугун ҳамма яхши ҳаёт, ёруғ келажак ҳақида гапирмоқда. Бунга тўла маънода пойдевор қўйилди. Нефть заводида 16 мингдан зиёд иш ўрни яратилишини эшитган, билган оналарнинг дуосини, миннатдорлигини сўз билан ифода этиб бўлмайди. Яшириб нима қилдик, чет элга иш излаб кетганлар ҳам бугун қайтиб келмоқда. Ўзингиз ўйланг, ўн олти минг оила обод бўлади, фаровон ҳаёт кечиради.\nКейинги бир йилда Жиззах вилоятида енгил саноат соҳаси изчил ривожланаётгани натижасида етиштирилган пахтанинг 40 фоизи маҳаллий саноат корхоналарида қайта ишланмоқда. Келгуси 3 йилда пахта ҳосилининг ҳаммасини калава ипга айлантириш, ушбу хомашёнинг 85 фоизидан тайёр кийим-кечак ишлаб чиқариш мўлжалланмоқда.\nБинобарин, тайёр маҳсулот ишлаб чиқаришни ташкил этиш мақсадида жорий йилда Жиззах вилоятини ижтимоий-иқтисодий ривожлантиришга қаратилган бир нечта ҳукумат қарори қабул қилинди. Ушбу ҳуқуқий ҳужжатларга мувофиқ, саноат соҳасида 666, хизмат кўрсатишда 1 минг 140, қишлоқ хўжалигида 1 минг 242 та лойиҳанинг барчаси йил якуни билан тўлиқ амалга оширилади.\nЖиззах вилоятида 2017-2018 йилларда енгил саноатни янада ривожлантириш дастури доирасида қатор лойиҳалар юзасидан бошланган ишлар жадаллик билан давом этмоқда, ниҳоясига етказилмоқда. Миллий банк томонидан «Элеганс текс», «Пахтакор голд текс», «Фориш голд текс», «Зомин текстиль», «Зарбдор текстиль» каби корхоналарда умумий қиймати 111 миллион АҚШ долларлик лойиҳаларни ҳаётга татбиқ этиш кўзда тутилган. Бу салкам 3 минг янги иш ўрни, деганидир.\n2018 йилнинг бошида фаолият кўрсатиши режалаштирилаётган «Зарбдор текстиль» корхонасининг биринчи босқичи ишга тушиши билан 1200 дан зиёд янги иш ўрни яратилади. Дастлаб калава ип тайёрлаш кўзда тутилган корхонанинг иккинчи босқичи фойдаланишга топширилиши билан яна 800 қўшимча иш ўрни пайдо бўлади. Бу чўл туманида 2000 янги иш ўрни демакдир.\nСабоҳат КАРИМОВА, Зарбдор тумани ҳокимининг ўринбосари, туман хотин-қизлар қўмитаси раиси:\n— Президентимиз вилоятимизга ташрифлари давомида саноат соҳасини, айниқса енгил саноатни ривожлантириш масаласига алоҳида эътибор қаратишини кўп кузатганман. Бунинг замирида хотин-қизлар учун муқим иш ўринлари яратишдек хайрли мақсад мужассамлашган.\n«Зарбдор текстиль» корхонасининг пойдевори қўйилганидан бошлаб биз ҳудудимиздаги 19 маҳаллада хотин-қизлар билан учрашув ўтказдик. Ҳозирги кунгача корхонада ишлашни истовчилардан бир ярим мингга яқин ариза тушди. Бугун корхонани жиҳозлаш ишлари бошланган. Бу жойда ишлаш ниятида бўлган хотин-қизлар учун икки ойлик ўқув курслари ташкил қилинади. Туман аҳолисининг салкам ярми хотин-қизлар эканини ҳисобга олсак, бундай катта корхонанинг барпо этилиши нақадар тўғри бўлганига ишонч ҳосил қиламиз. Шу ўринда мамлакатимизда хотин-қизлар бандлиги борасида улкан ислоҳотлар амалга оширилаётганини алоҳида таъкидлашни истардим.\nЖўлибой ЭЛТАЗАРОВ, филология фанлари доктори профессор:\n— Мен Жиззах вилоятида туғилганман. Она юртимдаги бирор-бир ўзгариш эътиборимдан четда қолмайди. Одамларнинг ишли бўлиши, оиласи бағрида умргузаронлик қилиши қанчалик катта бахт эканини биламан. Ишлаб чиқариш, саноат ривожланмаган ҳудудларда ишсизлик ортиб, аҳолининг ҳаёт даражаси пасаяди.\nБугун биз ахборот асрида яшаяпмиз. Ҳар бир ўзгариш, янгилик яшин тезлигида бутун дунёга тарқалмоқда. Жаҳон ҳамжамияти ҳам Ўзбекистонда олиб борилаётган ислоҳотлардан яхши хабардор. Дунёнинг энг ривожланган мамлакатлари — АҚШ, Япония, Жанубий Корея, Германия, Туркия давлатларидаги олий таълим даргоҳларида ишлаганман. Улардаги тараққиёт ва юксалишларнинг туб негизини таҳлил қилганман. Ҳаммасининг замирида барқарорлик, тинчлик, ҳалол меҳнат ва изланиш ётибди...\nНоябрь ойида Туркияда бўлиб ўтган халқаро конференцияда чет эллик олимлар билан мулоқот қилдим. Улар Президентимиз Шавкат Мирзиёев томонидан амалга оширилаётган ислоҳотлар билан қизиқишди, саволлар беришди. Суҳбат сўнггида Туркиядаги «Темрин» журнали бош муҳаррири, ёзувчи Шереф Йилмаз «Президент сайлови бўлиб ўтганига бир йил бўлдими»?, дея сўради. Мен бир йил тўлишига бир ой бор, деб жавоб бердим. «Ўзбекистон изчил тараққиёт йўлига тушиб олибди», деди у. Ушбу сўзлардан жуда ғурурланиб кетдим. Қалбим фахр-ифтихорга тўлди...\nБир мақола доирасида Жиззах вилоятида амалга оширилаётган ислоҳотлар, уларнинг натижалари, одамларнинг муносабати ҳақида батафсил баён қилишнинг имкони йўқ, албатта. Кўрганларимиздан шундай хулосага келдик, одамлар Президентимиз олиб бораётган сиёсатдан, ислоҳотлардан рози. Мухтасар айтганда, вилоятда бошланган эзгу ишлар жиззахликлар қалбида ҳаётга, юртга бўлган муҳаббатни янада оширмоқда.


Кулгуларингиз ҳар бир хонадондан жаранглаб турсин! — Янгиликлар — Миллий тикланиш\nКулгуларингиз ҳар бир хонадондан жаранглаб турсин!\nКатегория: Вилоят янгиликлари, Наманган вилояти, Партия янгиликлари\n12:27, 01 Iyun\nБолалар – бизнинг келажагимиз, деган сўзлар бугун ҳам ўз аҳамиятини йўқотгани йўқ. Болалар… Эзгу ишларимиз давомчилари, кўзимизнинг нурлари. Фарзандимиз биздан кўра бахтли, фаровон яшашлари учун ҳар қандай ишга тайёрмиз.\nМана 70 йилдирки, қувноқ ёз фаслининг илк кунида кўпчилик мамлакатлар қатори, бизнинг юртимизда ҳам – Халқаро болаларни ҳимоя қилиш куни нишонланиб келади. Бу куннинг байрам сифатида нишонланиши тарихи ҳақида тўхталиб ўтсак: 1949 йили Парижда аёлларнинг Халқаро демократик федерацияси конгресси бўлиб ўтади. Бунда болаларнинг бирдамлиги ва бахт-саодати кафолати бўлган мустаҳкам тинчликни таъминлаш учун доимий кураш ҳақидаги шиор баралла янграйди. Негаки, Иккинчи жаҳон урушидан кейинги даврда сайёрамизда яшовчи барча масъум болажонларнинг соғлиқ ва хотиржамлигини сақлаш долзарб муаммога айланган, урушда ҳалок бўлган, ота-онасиз етим қолган минглаб болажонлар оҳи кўпчиликни бефарқ қолдирмаётган эди.\n1950 йилдан эътиборан 1 июн – Халқаро болаларни ҳимоя қилиш куни сифатида нишонлана бошлади.\nДавлатимиз раҳбари Шавкат Мирзиёев болажонлар байрами арафасида «Бола ҳуқуқларини ҳимоя қилиш тизимини такомиллаштириш бўйича қўшимча чора-талбирлар тўғрисида» қарор қабул қилди.\nҚарорга кўра, бола ҳуқуқлари бўйича вакил лавозими жорий этилди. Қарорда юртимизда бола ҳуқуқ, эркинликлари поймол бўлмаслиги, уларнинг манфаатларини ҳимоя қилиш кафолатларини таъминлаш, давлат органлари ва бошқа ташкилотлар фаолиятида бола ҳуқуқларига риоя этилишини мониторинг қилиб борилиши кўрсатиб қўйилган. Айниқса, имконияти чекланган, шунингдек етим болалар ва ота-она қарамоғидан маҳрум бўлган болалар тарбия муассасаларини тамомлаганларидан кейин уларнинг ижтимоий мослашувига кўмаклашиш зарурлиги белгилаб қўйилди.\nФарзандлари соғлом юртнинг – эртаси бор. Бизнинг болажон юртимизда кўз қорачиғидек ўстираётган келажагимиз эгаларининг ҳар томонлама баркамол вояга етишлари, таълим олишлари, жамиятда ўз ўринларига эга бўлишлари учун нафақат оилада, давлатимиз томонидан ҳам қонуний ҳимояга олинадилар.\nБайрамни оила даврасида нишонлашга ошиқиб турган болажонлар! Сиз жаннатмакон юртнинг бахтли фарзандларисиз. Сизга бутун дунё ҳавас билан боқиб турибди, кулгуларингиз ҳар бир хонадондан жаранглаб турсин. Зеро, давлатнинг нечоғлик кучлилиги, юксалиши ундаги – болаларнинг хавфсиз бўлиши, фаровонлиги билан ўлчанади. Байраминг муборак,болажон!!!\nСаида Исмоилова, ЎзМТДП Наманган вилоят кенгаши матбуот котиби


Гўшт нархи нега қимматлаяпти? Вазирлик изоҳ берди\nЖорий йилнинг сентябр ойида озиқ-овқат маҳсулотлари нархлари ўсиши тезлашди ва 2,2 фоиз даражасида шаклланди. Ўтган йили мос даврда ушбу кўрсаткич 1,4 фоизни ташкил этганди.\nИқтисодий тараққиёт ва камбағалликни қисқартириш вазирлиги 26 октябрь куни Ўзбекистонда 2020 йилнинг сентябрь ойида кузатилган инфляция даражаси ҳақида умумий маълумотларни эълон қилди. Унга кўра, шу ойда истеъмол нархлари индекси ойлик 1,4 фоизни ташкил этди. Ўтган йилнинг мос даврида мазкур кўрсаткич 1,3 фоизга тенг бўлган.\n«Сентябрь ойидаги инфляцион динамика таҳлили шуни кўрсатмоқдаки, нархлар ўсишининг асосий сабаби озиқ-овқат маҳсулотлари нархлари ўсишининг конъюнктураси бўлиб, бу ўз навбатида гўшт ва ёғ-мой маҳсулотлари, нон маҳсулотлари ва тухум нархларининг қимматлашиши, шунингдек мева-сабзавот маҳсулотлари нархининг мавсумий ошиши билан изоҳланади.\n— ем-хашак базаси учун хомашё, хусусан, пахта хомашёси, пўстлоқ ва ем аралашмаси захираларининг мавсумий камайиши. Бу ўз навбатида, мазкур маҳсулотларнинг биржа нархларининг мос равишда 17, 21 ва 27 фоизга ошишига олиб келди;\n— Қозоғистон томонидан экспорт чекловлари туфайли қорамол импортини қисқариши. Мисол учун 2020 йилнинг 8 ой натижасига кўра, мамлакатда 25 минг бош йирик ва 12,5 минг бош майда қорамол импорт қилинган. 2019 йилнинг 8 ойлик натижаларига кўра, мазкур кўрсаткичлар мос равишда 146 минг ва 258 минг бош қорамолни ташкил қилган;\n— 2020 йилнинг август ойи ўрталарида карантин чекловларининг олиб ташланганидан сўнг, фаолиятини тиклаган оммавий овқатланиш корхоналарининг гўшт ва гўшт маҳсулотларига бўлган талабининг ошиши. Шу билан бирга, 2020 йил январь-сентябрь ойларида Ўзбекистонда 1840 минг тонна (тирик вазнда) гўшт ишлаб чиқарилган (ўтган йилнинг мос даврига нисбатан 2,2 фоизга кўпроқ). Бундан ташқари, 2020 йил январь-сентябрь ойларида 14 минг тонна мол гўшти ва 20 минг тонна товуқ гўшти импорт қилинган», — дейилади вазирлик маълумотномасида.\nГўшт нархи ўсиши ташқи омиллар таъсиридан ташқари, ички бозорлардаги тартибга солиниш механизмларининг самарасизлиги туфайли юзага келган дейиш мумкин.\n«Бу, ўз навбатида, ишлаб чиқариш даражасининг камтарона ўсишига қарамасдан, гўшт маҳсулотларини етказиб беришнинг етарли даражасини таъминлаш учун озуқа базасининг ривожланмаганлиги билан боғлиқ», — дейилади вазирлик маълумотида.\nГарчи ички ва ташқи хавфлар бироз пасайган бўлса-да, дунёда коронавирус билан касалланишнинг кўпайиши ва мамлакатда карантин чораларини қайта жорий этилиши маҳсулот таъминотидаги узилишларга олиб келиб, охир-оқибат айрим товар бозорларига талаб ва таклифдаги номутаносибликлар пайдо бўлишига, бундан ташқари Ўзбекистонда инфляциянинг мос равишда тезлашишига таъсир қилиши мумкин.\nОзиқ-овқат нархлари динамикасининг ўзгарувчанлиги, биринчи навбатда, ишлаб чиқариш, етказиб бериш ва сақлаш тизим занжирини тўлиқ шаклланиши билан боғлиқ. Бунда, таъминот ҳажми ва барқарорлигини оширишга, маҳсулот сифатини яхшилашга ва натижада йўқотишларни камайтиришга ва сақлаш муддатини кўпайтиришга қаратилган чора-тадбирлар уларнинг таъсирини тенглаштиришга ёрдам беради.


Австралия ва ХХР Жанубий Хитой денгизида қўшма ўқувлар ўтказишади\n09:23 / 29.10.2015\nАвстралиянинг 2 ҳарбий кемаси кейинги ҳафта бошида ХХР билан ҳамкорликда Жанубий Хитой денгизида ўтказиладиган ҳарбий машғулотларда иштирок этади. Бу ҳақда 29 октябрь куни Австралия ҳарбий денгиз кучларидаги манбаларга таянган ҳолда Australian нашри хабар берди.\nБундай манёврларнинг ўтказилиши режалари жорий йилнинг бошида эълон қилинган эди. Аммо охирги кунларда АҚШ денгиздаги Спратли архипелагига USS Lassen эскадрилья мина ташувчисини юборганидан сўнг бу режа бекор қилиниши мумкинлиги айтилаётган эди.\nАвстралия мудофаа вазири Марис Пейн Вашингтоннинг қарорини қўллаб-қувватлаганига қарамай, Австралия бу ҳаракатларда иштирок этмаслигини ҳамда эски режалар бекор қилинмаслгини таъкидлади.


Ҳуқуқ фаоли Аъзам Фармоновга белгиланган жазо ўзгаришсиз қолдирилди – Ўзбекистон Инсон Ҳуқуқлари Жамияти\nасосий эркинликлар, Инсон Ҳуқуқлари, ўиҳж, хабарлар, ҳуқуқбон Add comments\nАъзам Фармонов (ўртада) ва “Эзгулик” фаоллари\nБу ҳақда Озодликка маҳкумнинг жамоатчи ҳимоячиси Абдураҳмон Ташанов маълум қилди.\n“Амударё тумани судининг Аъзам Фармоновни Ўзбекистон Республикаси ЖКнинг 221-моддаси (Жазони ижро этиш муассасалари тартибини бузиш) айби билан 5 йилу 26 кун муддатга озодликдан маҳрум қилиш ҳақидаги 2015 йил 1 май кунги ҳукми Қорақалпоғистон Олий судининг судья Ташмуратов раислик қилган маҳкамаси тарафидан ўзгаришсиз қолдирилди. Адвокат ва ҳимоячиларнинг илгари сурган иддаолари рад қилинди. Ҳолбуки, шикоятда унга оид жиноят ишидаги барча процессуал қонунбузарликлар кўрсатилганди,” деди Абдураҳмон Ташанов.\n2006 йилдан буён “Жаслиқ” лагерида жазо муддатини ўтаётган Аъзам Фармоновга нисбатан ҳозирга қадар бирор марта амнистия акти қўлланилмаган.\nАбдураҳмон Ташановнинг айтишича, маҳкумнинг ўзи томонидан ёзилган шикоятлар Ўзбекистон Республикаси Олий суди, Бош прокурор ва Ҳукуматга етиб келмаётир.\n“Ўзбекистон Республикаси президенти томонидан эълон қилинган 5 йиллик давлат дастурига мувофиқ амалга киритилган суд-ҳуқуқ ислоҳотларига кўра, энди Аъзамжоннинг ишини фақат назорат тартибида Ўзбекистон Республикаси Олий суди кўриши мумкин. Ҳозирда навбатдаги инстанцияга ҳам шикоят тайёрланмоқда, лекин бу инстанциядан ҳам катта умидлар қилаётганимиз йўқ” дейди жамоатчи ҳимоячи Абдураҳмон Ташанов.\nСўнгги марта ўтган йилнинг ноябрь ойида турмуш ўртоғи билан Жаслиқда учрашиб қайтган Озода Ёқубовага кўра, ҳуқуқ фаоли ошқозон-ичак тизимидаги хасталиклардан даволанган, соғлиғи қониқарли.\n39 яшар Аъзам Фармонов энг узоқ қамоқ жазосини ўтаётган сиёсий маҳкумлардан биридир.\nУ товламачиликда айбланиб, 2006 йил 9,5 йилга озодликдан маҳрум қилинганди.\n2016 йилнинг майида жазо муддати тугаш арафасида унга қамоқхона ички тартибини бузганлик айби билан 5 йилу 26 кун муддат қўшиб берилган.\nФармонов 2000-2006 йилларда Ўзбекистон инсон ҳуқуқлари жамиятининг Сирдарё вилояти бўлимини бошқарган.\nОилали, уч нафар вояга етмаган фарзанди бор.\nPosted by admin at 18:39\tTagged with: Абдураҳмон Ташанов, Аъзам Фармонов, Озода Ёқубова\nЯнги мухолиф ҳаракат қандай бўлиши керак?! (қурултой) Мухолифатга келган таклифлар муҳокамаси (қурултой)